Bagaimana Mark Zuckerberg Rugi RM30 Bilion Dalam Masa Yang Singkat?

Mark Zuckerberg adalah individu yang bertanggungjawab mencipta Facebook, sebuah laman sosial yang digunakan untuk berhubung dengan semua orang di seluruh dunia.

Penggunanya bukan sahaja melibatkan orang-orang biasa, tetapi kebanyakan jenama besar semuanya berpandukan Facebook untuk menarik pelanggan mereka.

Tetapi, tahukah anda bahawa Mark Zuckerberg telah kehilangan lebih dari $ 7 bilion atau sekitar RM30 bilion dari sumber kekayaannya? Ini semua disebabkan kempen boikot dari beberapa syarikat besar dunia sehingga mengakibatkan saham Facebook merudum jatuh.

Fox Business melaporkan bahawa saham Facebook turun 8.3%, sehingga menghapuskan $ 56 bilion dari nilai pasaran Facebook. Ia berlaku setelah beberapa pengiklan, termasuk nama besar seperti Unilever dan Coca Cola, memutuskan untuk menangguhkan kempen iklan jenama mereka di rangkaian laman sosial terbesar di dunia.

Seperti sedia maklum, kekayaan Mark sendiri berasal dari sahamnya di Facebook. Walaupun dia masih lagi antara orang terkaya di dunia dengan anggaran kekayaan sebesar $ 82.3 bilion, tetapi kehilangan $ 7 bilion dalam masa yang sangat singkat sangat memberi kesan kepada Mark.

Daily News melaporkan bahawa kesan kepada kerugian besar ini telah meletakkan Ketua Pegawai Eksekutif Facebook di tempat ke empat orang terkaya di dunia di bawah Jeff Bezos, Bill Gates dan Bernard Arnault. Sebelum ini dia menduduki tempat kedua.

Untuk rekod, kempen #StopHate4Profit telah mendorong beberapa syarikat besar untuk menghentikan pengiklanan mereka di beberapa laman sosial lain terutama di Facebook. Mereka dalam satu kenyataan beranggapan bahawa Facebook tidak cukup berusaha untuk membuang perkataan yang berbaur kebencian.

“Iklan anda digunakan oleh platform tersebut untuk meningkatkan dominasi mereka dalam industri dengan mengorbankan masyarakat yang lemah dan terpinggir yang sering menjadi sasaran kumpulan kebencian di Facebook,” kata pencetus gerakan itu, Anti-Defamation League.

Facebook dalam satu kenyataan menyatakan bahawa mereka berjanji akan lebih berusaha untuk menangkis kandungan yang berunsur kebencian. Zuckerberg turut berjanji untuk melarang iklan-iklan yang mengancam beberapa kumpulan tertentu, termasuk membuang kandungan yang mencetuskan keganasan.

Manakala bagi kandungan yang dianggap bermasalah, iaitu, kandungan yang tidak termasuk dalam dua kategori di atas, akan di label oleh Facebook, “Kami akan melabel beberapa kandungan yang kami izinkan kerana dianggap sebagai berita baru,” kata Mark Zuckerberg.

Terdahulu, Facebook dilaporkan menghabiskan sekitar RM100 juta bagi menanggung kos hidup Mark Zuckerberg. Klik pautan di bawah untuk membaca.

Facebook Habiskan RM100 Juta Untuk Tanggung Kos Hidup Mark Zuckerberg

Pekerja Facebook Dan Google Dibenarkan ‘Work From Home’ Sehingga 2021

Facebook Bayar RM225 Juta Kepada Pekerja Yang Mengalami Tekanan Perasaan


Bagaimana Marvel Berjaya Dapatkan Spider-Man Kembali

Siapa yang dah tengok ‘Captain Amerika: Civil War’ pasti nampak impak besar yang dimainkan Spider-Man dalam filem ini. Kalau belum tengok tu, boleh la baca review kami tentang filem ini di sini. Manalah tahu, lepas baca review baru nak ke panggung wayang.

Seperti yang saya pernah tulis sebelum ini tentang watak-watak Marvel yang bukan lagi milik Marvel kerana masalah hak cipta, Marvel tiba-tiba berjaya mendapatkan kembali watak Spider-Man dan terus memasukkan Spidey ke dalam filem Captain Amerika. Power!

Jadi untuk mengetahui cerita bagaimana Spidey boleh kembali dalam Marvel Cinematic Universe (MCU), lihat video di bawah. Secara ringkasnya, Spider-Man kembali ke MCU setelah mendapat persetujuan bersama antara Sony Pictures dan Disney tentang penggunaan watak Spider-Man ini. Perjanjiannya adalah Marvel bertanggungjawab untuk memberi input kreatif untuk jalan cerita filem Spider-Man yang akan datang untuk Sony Pictures. Mungkin filem Spidey Sony Pictures yang akan datang turut dilakonkan oleh Tom Holland? Sama-sama kita tunggu dan lihat.


Bagaimana Memuatkan 7 Warna Pelangi Dalam Saiz Kurang Daripada 1,000 Kaki Persegi

Siapa kata saiz kecil menjadi penghalang untuk anda memiliki sebuah rumah yang cantik? Sebuah rumah dengan satu bilik tidur pun dapat menampung dekorasi berani yang berwarna terang. Designer, Nick Olsen memperkenalkan warna-warna terang untuk satu pangsapuri kecil dalam sebuah bangunan Art Deco yang glamor.

Dalam ruang tamu pangsapuri di Manhattan ini, dinding dicat menyerupai sengkuap (awning) kafe. Latar belakang ini sama menarik digandingkan dengan gabungan warna menjolok mata, dan koleksi lukisan kontemporari pemilik. Meja konsol kuning dicat dengan lakuer gloss tinggi Benjamin Moore yang berasaskan minyak. Kerusi China pula dilapik oleh kusyen daripada fabrik vintaj Yves Saint Laurent. Kerusi dengan rangka sudu pula di dalam fabrik Vesuvius dari Clarence House.

Permaidani Morocco yang dihamparkan, harmoni dengan warna-warna berani yang lain di ruang tamu. Sofa ditempah khas di Carlyle, dan bantal dibaluti oleh fabrik Jaguar dari Clarence House. Ruang tamu ini turut dihiasi oleh langsir jenis ‘Ikat’ dari Inshala Imports dan lampu meja dari Christopher Spitzmiller.

Kabinet dapur yang sedia ada dalam apartmen ini dikemaskan menggunakan lakuer  Benjamin Moore Black, diserlahkan lagi dengan pemegang diperbuat oleh nikel dari Hamilton Sinkler. “Ini adalah dapur versi Hollywood,” kata Olsen. Tirai Venetian (Venetian Blind) oleh Manhattan Shade & Glass, dengan kemasan tepi zig-zag oleh Samuel & Sons. Peti ais pula dari GE jenis Profile.

Laluan masuk pangsapuri ini juga berfungsi sebagai ruang makan dan perpustakaan. Untuk keseimbangan ruang, Olsen menggunakan cat Fine Paints of Europe Hollandlac Brilliant dalam warna tulip merah untuk dinding dan siling. Tiga buah kerusi kulit gaya Louis XVI menambahkan rasa formal dalam ruang ini.

Olsen mereka bentuk headboard katil kulit gaya Moorish dalam warna merah berkilat dengan kemasan tepi berwarna lavendar, kontras kepada dinding yang berwarna biru Navy yang menggunakan cat Europe Eurolux Interior Matte. Meja kerja gaya Directoire juga bertindak sebagai meja tepi. Kerusi vintaj dibaluti baldu dari Global Leathers dan cadar dari Frette.

Langsir dan terendak lampu berwarna lavender menambahkan kelembutan kepada palet warna yang maskulin.

Baldu biru dan kemasan dari kepala paku nikel menghiasi pintu bilik yang unik ini.

LIKE dan FOLLOW Vocket di Facebook serta Instagram


Bagaimana Cetak Sendiri 50 Helai Sijil Kurang Dari 5 Minit Dengan Mudah

Nota Editor: Tutorial ini pasti banyak membantu terutama cikgu-cikgu yang perlu menyediakan sijil dalam jumlah yang banyak dalam satu-satu masa. Tutorial ini disediakan oleh pemilik blog MariaFirdz. Dengan izin beliau, kami kongsikannya semula di Vocket untuk manfaat semua.

Memalam ini rajin pula nak buat tutorial. Ini lah kali pertama aku buat tutorial di blog ini. Bukan apa, leceh sikit. Tapi memandangkan info berguna elok kita kongsi bersama.

Tutorial yang berkaitan dengan kerja aku.

Baru-baru ini kena buat sijil, so aku teringat masa aku sekolah tingkatan 6 dulu, pernah buatkan sijil untuk Kelab Seni Khat yang aku join. Aku tolong ustaz aku buatkan. So, dengan skill yang ada, aku apply balik skill itu bila dah kerja.

Terima kasih kepada ustaz aku, sebab suruh aku buat, kalau tak mesti tercari-cari aku ilmu itu kan.

Jom kita tengok cara nak print sijil dengan mudah, tanpa perlu menukar nama setiap kali nak print. Kalau setakat 20 orang saja tak apalah kan. Kalau beratus orang pelajar, beribu larat nak tukar satu-satu??? Pening macam itu saja kejap lagi kan.

1. Mula-mula buka dulu format sijil yang nak dicetak dalam Microsoft Word (MS Word).

2. Kemudian buka Microsoft Excel (MS Excel) dan buat senarai nama pelajar yang siap di taip dengan kad pengenalan. Apabila dah siap, Save As di mana-mana. Contohnya My Document.

3.Kemudian pergi ke MS Word semula, kemudian klik Mailing.

4. Selepas klik itu, klik Step by Step Mailing Wizard.

5. Selepas itu akan keluar di tepi belah kanan, wizard itu. Pertama sekali klik di Letters.

6. Kemudian, klik Next: Starting Document.

7. Kemudian, klik Use the Current Document.

8. Kemudian, klik Next Select Recipient.

9. Sila rujuk gambarajah di atas. Pertama klik, (1) Use an existing list dan (2) Browse.

10. Apabila klik Browse, akan keluar macam ini. Pilihlah di mana anda simpan senarai nama pelajar yang dibuat di dalam MS Excel tadi.

11. Apabila sudah pilih fail, tekan Open, akan keluar macam ini. Jadi, pilih sheet mana yang anda buat senarai nama itu tadi. Sudah pilih, tekan OK.

12. Selepas tekan OK, akan keluar macam ini dan klik OK.

13. Kemudian klik Next: Write your Letter.

14. Ia akan keluar macam ini. Anda klik More Item, tapi sebelum itu highlight dulu tempat yang anda nak letak Nama atau Kad Pengenalan itu.

15. Selepas dah klik More Item, ia akan keluar begini. Anda highlight tadi, nombor kad pengenalan kan. Jadi, pilihlah NO KAD PENGENALAN. Kemudian klik CLOSE.

16. Kemudian, akan keluarlah begini. Klik Next: Complete the merge.

Haa.. Senangkan. Tak payahlah nak kena tukar atau taip nama setiap kali nak print.

Saya print ini, kejap sahaja. Boleh siapkan 50 helai sijil tak sampai 5 minit. Kejap je kan.

LIKE dan FOLLOW Vocket di Facebook serta Instagram


Bagaimana Menebus Mata Ganjaran Dengan Astro

Nota Editor: Nota ini ditulis oleh Raihan Hamiza Jalaludin, dan dikongsikan oleh Fazly Hafiz Yahaya di Facebook beliau. Nota ini amat berguna sehinggakan telah menjemput 42 ribu orang menekan butang share! Terima kasih kepada Tuan Fazly kerana sudi membenarkan kami berkongsi tip hebat ini di The Vocket.

Saya nak kongsi ilmu. Kali ini pasal ASTRO.

Saya baru lepas redeem buku nota bersaiz A5 3 buah. Nak buka sekolah dah kan, dan satu soft toy menggunakan point Astro.

Sebelumi ni tak pernah pun redeem. Tahun ini baru mula belajar redeem.

Oklah, walaupun barang tak seberapa sangat, jadilah. Asalkan boleh berjimat. Janji FREE.

Yang ada akaun Astro tu, jangan lupa redeem point ya. Nanti dilupuskan pula point tu, rugi. Macam-macam ada.

Tengok kat Astro Circle ok! Kalau tak ada akaun Astro Circle, bukalah satu! Lagi tinggi bil kita lagi banyaklah point kita. Macam-macam ada. Tiket percuma, free channel, soft toy, buku, t-shirt, pen drive dan lain-lain.

Kemudian wujudkan ID (jika tiada). Kena daftarlah. Masukkan nombor akaun Astro (rujuk bil), dan maklumat-maklumat lain.

Nanti point kita akan dipaparkan. Bolehlah cuci mata tengok katalog nak tebus apa.

Klik pada barang yang hendak ditebus. Masukkan alamat untuk pos barang. Send! Tunggulah barang sampai di depan pintu rumah.

BACA: Bagaimana Tuntut Rebat Daripada TM Apabila Berlakunya Gangguan Internet

BACA: 5 Cara Selamatkan Caj Data Roaming Anda Daripada Bil Melambung Tinggi Semasa Travel


Bagaimana Menentukan KPI Bagi Sebuah Bisnes Kecil

Nota Editor: KPI atau Key Performance Index penting bagi memastikan kelangsungan hidup syarikat dengan cara membantu melakukan penilaian prestasi syarikat agar berada di dalam trek bisnes yang betul dan mencapai sasaran pendapatan yang dikehendaki. Wan Nong Muzafar pernah memformulasikan sistem Key Performance Index (KPI) untuk setiap majalah di Kumpulan Media Karangkraf agar hala tuju setiap majalah lebih jelas. Kini, beliau menumpukan perhatian kepada syarikatnya sendiri secara sepenuh masa iaitu ILM Legacy Sdn Bhd yang merupakan sebuah syarikat konsultansi perniagaan. Dengan izin beliau, kami kongsikan semula perkongsian beliau berkenaan KPI di Vocket. Semoga bermanfaat.

Bagaimana nak tentukan KPI bagi bisnes yang masih kecil dan stafnya tak berapa ramai?

Tentukan brapa gaji yang diperlukan oleh towkey dan staff (janganlah gaji towkey ciput sangat sampai ikat perut). Contohnya jumlah semua gaji staf termasuk towkey ialah Rm15,000.

Berapa bil bulanan bisnes yang kena bayar? Contohnya internet, sewa, tol dan sebagainya. Contoh anggaran RM5,000.

Kalau kos produk RM5.00 dan jual RM25, maka margin produk RM20.00 sahaja. Jadi, setiap 1 unit yang dijual memberi pulangan RM20.00.

Kalau nak balik modal kena cari RM5000 + RM15,000 = RM20,000.

Maka untuk balik modal dengan kuantiti jualan, kena jual: RM20,000/RM20 = 1,000 unit.

Jika kita yakin boleh capai 1,500 unit, maka target 1,500 unit atau nilai sale sebanyak 1,500 unit x RM25.00 = RM 37,500 boleh dijadikan KPI bulanan untuk permulaan kerana ianya melebihi nilai balik modal.

So boleh cover kos barang dan ada profit bulanan yang boleh disimpan untuk tujuan Research & Development, insentif jualan, dan mengembangkan kegunaan produk tersebut.

Pastikan setelah beberapa bulan kalau bisnes dah OK, cuba naikkan 5% ke 10% nilai KPI jualan anda.

Itulah basic step by step kira KPI (Key Performance Index)

LIKE dan FOLLOW Vocket di Facebook serta Instagram


Bagaimana Menjadi ‘Host Couchsurfing’ Bawa Aku Jadi Sukarelawan Pemuliharaan Penyu

Secara jujurnya, tinggal berdekatan dengan Rimbun Dahan Turtle Hatchery ini bukanlah satu bonus bagi aku kerana aku langsung tidak tahu menahu mengenai kewujudan pusat pemuliharaan penyu ini.

Ia bermula bila aku menerima kunjungan seorang rakan yang dikenali melalui aplikasi Couchsurfing, dimana Tarn telah buat satu ‘request’ untuk menginap bersama aku di Kemaman sebelum beliau mengayuh basikal ke Dungun, Terengganu.

Tarn berusia 54 tahun dan sedang melakukan kembara berbasikal daripada Singapura dan dijangka akan berakhir di Bangkok.

“Kita mahu melihat telur penyu berada di dalam pasir, bukan berada di dalam kuali.”

Inisiatif ini adalah satu usaha yang dijalankan oleh individu yang dikenali sebagai Pak Su. Penyu akan mendarat di pantai di sekitar penghujung Mac sehingga September.

Telur penyu yang dibeli dengan harga RM 2.50 sebiji ini diperolehi daripada orang kampung yang menunggu penyu itu semasa proses penyu bertelur. Dianggarkan sekitar 25, 000 telur penyu telah dibeli pada tahun ini hasil daripada dana persendirian dan sumbangan beberapa pihak.

Ditambah pula apabila berbicara bersama Pak Su, Helen dan Nissa, mereka menyatakan masih belum pernah ada sukarelawan dari Malaysia atau orang Melayu sendiri yang hadir ke pusat ini untuk program pembersihan kawasan sarang telur penyu ditetaskan.

Ini sudah cukup untuk buat aku rasa sangat malu. Bagaimana aku boleh hanya berdiam diri sedangkan ada insan lain yang sedang berusaha mempertahankan habitat laut yang hampir terancam ini? Atau aku hanya akan menutup mata dan memekakkan telinga semata mata?

Bermula dengan satu post gambar di Facebook, ramai yang bertanya dan ingin melibatkan diri untuk turut serta melakukan aktiviti kesukarelawanan di sini. Aku memulakan pencarian sukarelawan melalui halaman Persatuaan Kebajikan Bakti Syabab Semalaysia, satu badan NGO yang diketuai oleh aku sendiri.

Alhamdulilah, seramai 20 orang sukarelawan telah hadir pada hari pertama dan 7 orang pada hari kedua.

Proses pembersihan kawasan penetasan penyu hendaklah dilakukan dengan teliti bagi mengelakkan semut dan serangga yang akan merosakkan telur penyu jika ditanam pada masa akan datang.

Telur yang ditanam sedalam hampir 2 kaki hendaklah digali semula, untuk membuang kulit telur dan bancian bilangan telur yang rosak dan tidak menetas. Nampak macam mudah kan? Cuba try! Termengah-mengah jugak. Hahaha.

Setelah selesai proses pembersihan, kami melepaskan anak penyu yang baru menetas ke pantai. Masa ni, tidak boleh digambarkan dengan kata-kata perasaan aku apabila melihat anak penyu merangkak keluar dari pasir.

Dan kami pula menyanyikan lagu “Happy Birthday” sebagai tanda melihat dunia yang akan memberi cabaran besar kepada mereka.

Sewaktu melepaskan anak penyu ke laut, aku rasa satu tanggungjawab telah terlepas dari bahu. Aku doakan agar anak-anak penyu ini pula akan pulang ke sini dalam tempoh 15 tahun kelak untuk bertelur.

Ingin menjadi sebahagian daripada sukarelawan?

Kebiasaannya, sukarelawan diperlukan secara berkala. Tempoh proses menanam semula telur penyu dianggarkan pada bulan Mac sehingga September.

Dan proses pembersihan tapak penetasan sarang penyu pula dilakukan sekitar September sehingga November. Ia perlu dilakukan sebelum musim tengkujuh tiba.

Kepada yang ingin turut serta boleh menghubungi Pak Su sendiri ditalian 013-9064828.

Jangan risau. Apa yang diperlukan hanyalah sedikit semangat dan kekuatan mental kerana kita perlukan tenaga untuk menggali lubang sedalam 2 kaki untuk mengeluarkan sisa-sisa telur penyu.

Tambahan lagi sikit, anda perlu tahan bau yang agak kurang menyenangkan akibat telur rosak, buruk dan berulat. Aku percaya kita kuat!

Penyu betina akan mengawan bersama 5 hingga 7 ekor penyu jantan, dan sperma yang terhasil mampu bertahan selama 4 tahun. Penyu bertelur 7-14 kali setahun, dan telur yang dihasilkan pula sekitar 70 sehingga 140 biji setiap kali bertelur.

Penyu akan membuat sarang bertelur 2-3 kali bagi mengelirukan pemangsa sebelum bertelur di tempat yang dirasakan paling selamat.

Proses mengambus badan dilakukan terlebih dahulu sebelum kaki belakang akan menggali lubang untuk bertelur. Penggalian dilakukan sehingga kaki belakang tidak lagi dapat mencapai pasir.

Anak penyu paling sesuai dilepaskan pada waktu senja kerana pemangsa seperti burung helang dan ikan besar kurang aktif pada waktu itu. Cengkerang bawah penyu yang putih memberi tarikan kepada pemangsa di dalam air.

Waktu tengah hari yang panas boleh menyebabkan kaki anak penyu melecur apabila proses turun ke laut melalui pantai. Pakar menyatakan daripada 1000 anak penyu yang dilepaskan, sekitar 1 sehingga 2 ekor sahaja yang akan bertahan dan menjadi penyu dewasa. Jadi Say No to Turtle Eggs!

Marilah kita sama-sama menjaga kelestariaan alam sekitar supaya legasi penyu kekal terpelihara. Jangan buang sampah ke dalam pantai, kerana penyu akan menganggap plastik itu adalah obor-obor dan memakannya. Jangan menggangu penyu yang sedang bertelur, dan mengambil telur untuk kepentingan peribadi.

Melihat keindahan alam merupakan satu anugerah. Kehidupan kita di muka bumi saling berhubung kait. Kadang mereka perlukan kita, kadang kita juga memerlukan mereka.

Tidak salah kita menabur bakti walau mereka hanya seekor penyu. Apa yang kita mahukan generasi akan datang boleh melihat penyu di depan mata bukan hanya gambar dari cariaan internet semata mata.

“Kita mahu generasi akan datang melihat penyu dengan mata bukan melalui gambar sahaja.”  – Helen

Say No to turtle eggs. Let spread the awareness! Jika bukan kita, siapa? Jika bukan sekarang, bila?

Baca lagi: 5 Tip Pertama Kali Tinggal Dengan Couchsurfing Sewaktu Travel


Bagaimana Mereka Ini Dapat Tiket Final Dengan Sebegitu Banyak?

Setelah berjaya membenam Indonesia dengan jaringan tunggal Thanabalan, Malaysia berjaya melangkah ke peringkat final dan akan bertemu Thailand di perlawanan final bola sepak Sukan SEA. Ianya satu pencapaian yang membanggakan dan pastinya para penyokong setia Harimau Malaya tidak mahu melepaskan peluang untuk menonton perlawanan final ini di stadium.

Masalah mula timbul apabila diumumkan bahawa tiada tiket yang akan dijual secara atas talian dan hanya akan dijual di kaunter stadium sahaja. Ianya satu berita yang mengecewakan banyak pihak terutamanya peminat yang duduk di luar lembah Klang. Mereka terpaksa turun ke Shah Alam semata-mata untuk membeli tiket. Peminat sudah pun mula berbaris sejak jam 2 pagi lagi; walhal kaunter hanya akan dibuka pada jam 10 pagi.

Menjelang siang, barisan pun semakin panjang sehingga di luar jangka. Setelah kaunter dibuka, hanya beberapa detik sahaja ianya dijual secara aman dan kemudiannya bertukar ganas. Ianya berpunca dari beberapa individu yang mula potong barisan dan menyebabkan orang ramai tidak berpuas hati dan hasilnya, barisan yang kemas menjadi kucar kacir.

Persoalan di sini, siapakah yang perlu dipersalahkan? Menteri Belia & Sukan, Khairy Jamaluddin menerangkan di Twitter bahawa langkah penjualan semua tiket di kaunter adalah sebagai langkah berjaga-jaga kerana laman tiket atas talian mungkin tidak dapat berfungsi dengan baik.

I had a decision to make with that information given to me. Without a stable online payment gateway, a decision was made to sell all @ SSA.

— Khairy Jamaluddin (@Khairykj) August 28, 2017

They were concerned people would transact payment and not get tickets because of the sheer volume. They could not guarantee stability.

Ianya satu langkah berjaga-jaga daripada Khairy Jamaluddin supaya penonton tidak menghadapi masalah duit ditelan tetapi tiket tidak dapat. Ini satu masalah. Ada lagi satu masalah. Ulat tiket.

Tular pula di Facebook tentang orang yang sudah berjaya membeli tiket dan menjualnya dengan harga berlipat kali ganda. Ada yang resell kembali tiket mereka sehingga 8 kali ganda harga tiket asal! Belum lagi gambar yang dapat tiket ‘sekepok’ dalam genggaman.

Persoalan utama di sini adalah bagaimana ada individu yang mendapat sebegitu banyak tiket? Ianya memang satu peluang bisnes tetapi mereka sebenarnya sudah menutup peluang peminat sebenar yang mahu menonton di stadium. Kemudian jual RM150 per tiket dengan alasan beratur dari 2 pagi dan mark-up itu sebenarnya upah kerana penat beratur. Itu belum kira yang dapat tiket dari ‘kroni’ dan jualnya kembali kepada orang ramai.

Ultras Malaya yang tidak pernah berhenti memberi sokongan dan semangat kepada pasukan Harima Malaya dari perlawanan pertama hingga ke semi final telah membuat keputusan untuk tidak membuat sorakan ketika perlawanan final kerana ingin membuat protes kepada ulat-ulat tiket yang berleluasa ini.

Tindakan ini juga adalah solidariti Ultras Malaya buat penyokong yang datang dari jauh yang bersusah payah dan berhempas pulas untuk mendapatkan tiket tetapi tidak dapat memperolehinya kerana kelemahan sistem penjualan tiket dari pihak penganjur.

Kelemahan sistem jualan tiket ini bukan kali pertama berlaku dan rasanya sampai bila-bila pun tak akan settle selagi pihak yang berwajib tidak mencari solusi untuk perkara ini. Takkanlah sampai TN50 kita masih perlu beratur di stadium untuk membeli tiket? Kalau hendak jual tiket bola pun kita tak reti, bagaimana hendak capai status negara maju?

Buat yang bersedih beratur tetapi tiada hasil semalam, jangan kecewa kerana anda tidak berseorangan. Show must go on dan kita pun tetap boleh memberi sokongan kepada pasukan Harimau Malaya menerusi television. Kalau nak rasa kemeriahan hampir sama seperti di stadium, esok lepak dan tonton perlawanan di kedai mamak. Siap boleh layan game sambil hirup teh O’ panas lagi.

Satu cara untuk ‘bunuh’ ulat tiket ini adalah jangan beli tiket mereka. Biarlah mereka mereput dengan tiket yang berkepuk di tangan tu. Apa pun, selamat berjuang Harimau Malaya. Satu Malaysia bersama kamu. Garuda sudah tersungkur, mari kita tumpaskan pula sang gajah!


Bagaimana Misi Mencari Si Mata Biru Pemuda Ini Di Russia Berakhir Di Katil Hospital

Biasa kita lihat travel adalah satu aktiviti menyeronokkan. Ditambah dengan gambar-gambar menarik yang dikongsi oleh rakan-rakan di media sosial. Pasti hati turut meronta rasa teringin nak pergi ke tempat yang sama.

Tapi bagaimana jika perancangan travel tergendala dan terpaksa ditukar sewaktu sudah berada di dalam trip? Bagaimana jika anda tiba-tiba jatuh sakit hingga perlu ditahan di wad, dan seterusnya perlu menunda tarikh balik ke Malaysia? Inilah yang ingin saya kongsikan hari ini.

Mahu dikenali dengan nama samaran Budak Kechik (BK) sahaja, beliau sudah lama berimpian mahu travel ke Russia. Katanya nak cari ‘si mata biru’ yang cantik menawan di sana. Maka pada pertengahan Nov 2016, BK berangkat untuk mengembara secara solo dengan menaiki keretapi Trans Siberia.

Route beliau bermula di Beijing, dengan menjadikan Moscow sebagai destinasi terakhir. Sebelum tiba di Moscow beliau berhenti di beberapa lokasi di sepanjang route Trans Siberia termasuk di Kazan untuk beberapa hari.

“Saya bertolak dari Kazan dengan suhu -5°c dan tiba awal pagi di Moscow dengan suhu -19°c. Hari pertama saya masih dapat berjalan di sekitar hostel untuk mencari peta. Masuk hari kedua dan ketiga di Moscow, saya hanya terbaring di katil kerana demam panas.”

Risau melihat keadaan BK yang hanya terbaring, pekerja hostel bernama Natalie telah menelefon ambulan. BK kemudiannya dibawa ke hospital terdekat untuk pemeriksaan lanjut. “Kerana kondisi saya agak tidak stabil, saya dihantar ke hospital lain. Saya tidak ingat nama hospital kerana hanya terlantar di dalam ambulan.

Selesai pemeriksaan di hospital ke 2, BK dihantar kembali ke hospital pertama. Tetapi setelah tiba di sana, BK dimaklumkan oleh pihak hospital beliau perlu dihantar ke ‘Infection Hospital’  yang berjarak sejauh 1 jam perjalanan daripada hospital pertama.

“Mereka syak saya mungkin dijangkiti atau menjadi pembawa sebarang virus (disebabkan saya berpindah daripada satu bandar ke bandar lain) dan hospital pertama hanyalah untuk merawat penyakit biasa.

Di hospital ke 2 pula kaki saya di-scan sebab saya beritahu kaki terasa sakit mungkin kerana banyak berjalan. Jadi mereka hantar untuk body scan dan x-ray.
Hospital terakhir (hospital ke 3) pula mereka hantar sebab hospital ini khusus untuk rawatan penyakit berjangkit dan virus.”

Ujar BK lagi, di hospital ke 3 inilah beliau ditahan selama 4 malam. Sebelum dimasukkan ke hospital terakhir, BK dibawa ke 3 hospital dengan 4 ambulan berbeza. Bermula daripada dibawa keluar dari hostel pada jam 12 tengahari, dan akhirnya dimasukkan ke wad hospital pada jam 9.30 malam di hari yang sama.

Menurut BK, beliau jatuh sakit berpunca daripada perubahan suhu yang mendadak. Ditambah pada hari terakhir di Kazan dan sebelum berangkat ke Moscow beliau terkena ribut salji sewaktu menunggu di stesen keretapi.

Malahan pada hari pertama selepas tiba di Moscow BK masih lagi boleh keluar berjalan dan membeli barang makanan dan keperluan. “Rasa tak larat bermula bila saya nak bangun solat subuh keesokannya. Badan rasa sejuk semacam walaupan dalam hostel ada pemanas.

Saya ada bawa ubat-ubat ringkas tapi saya tak makan sebab ingatkan hanya demam biasa.”

Bila jatuh sakit sewaktu travel, ia bukanlah satu perkara yang mudah. Apatah lagi bila perlu berhadapan dengan mereka yang tidak boleh berbahasa Inggeris. Namun bagi BK beliau bernasib baik kerana telah dibantu oleh pelajar Malaysia yang berada di Moscow sewaktu dalam proses kemasukan ke hospital.

Tentang perasaan BK sendiri pula bila perancangan travel beliau kini terganggu, ujar BK, “mulanya saya teruja sebab dah bayangkan wad dan nurse macam kat hospital swasta di Malaysia. Tapi kemudiannya saya hampa. Mungkin imaginasi saya terlalu tinggi.

Keadaan wad dan staff memang terlalu jauh dari bayangan saya. Berkenaan bill hospital pula saya tidak terlalu risau disebabkan saya ada bawa kad kredit extra. Lagipun saya tahu kos kemasukan ke wad akan ditanggung oleh travel insurance.

Tapi yang menariknya bila saya bertanya tentang bil, doktor beritahu tidak perlu risau kerana kos rawatan ditanggung sepenuhnya oleh kerajaan Russia. Saya ingatkan doktor hanya bergurau tapi jawapan yang sama turut diberikan oleh doktor lain bila saya tanya soalan tentang bil.”

Berkenaan suasana di hospital pula, menurut BK keadaan di dalam wad tak jauh berbeza berbanding wad di HKL. Tapi dari segi layanan ada sedikit perbezaan. Menurut BK beliau menerima 3 suntikan setiap hari.

“Setiap kali nurse datang, mereka akan pusing badan saya dan terus cucuk tanpa memberi salam. Masuk hari kedua saya sudah faham dan tanpa dipinta saya terus baring dan merelakan diri saya dicucuk.

Nurse di sana cuba untuk menjadi peramah tetapi disebabkan kekangan bahasa, kami hanya berkomunikasi dengan isyarat mata. Mereka gembira bila setiap kali saya mengucapkan ‘spasibo’ (terima kasih) dalam bahasa ibunda mereka.

Selain kerana tidak sihat, perbezaan makanan dan hidangan di hospital turut mempengaruhi selera makan BK. Ujar BK, “jujur saya tak pernah menghabiskan makanan yang dihidangkan kerana rasanya yang agak pelik.”

Beliau hanya mampu menelan sedikit makanan saja bagi mendapatkan tenaga. “Boleh bayangkan sendiri rasa makanan kalau garam pun kena bawa sendiri sebab langsung tiada rasa. Selain dari itu, makanan yang disediakan juga tidak halal tapi saya dalam keadaan darurat yang memerlukan saya untuk terus bernyawa, jadi kenalah saya makan juga sedikit.”

Dari segi perkara best sewaktu ditahan di hospital, menurut BK, beliau sering teruja bila tiba waktu makan. “Tapi bila makanan sampai, bak kata Mashur Al-Buaya “garam takde, putus selera.”

Nurse Russia selalunya berwajah garang tetapi ,elayan pesakit dengan baik. Sewaktu di dalam wad selama 4 hari, kerja beliau hanya kana dan tidur saja. Air panas turut disediakan oleh hospital 24 jam.

Dari segi perkara yang kurang menyeronokkan pula, menurut BK kuota internet beliau habis pada hari ke-2 di wad. Jadi hari-hari berikutnya beliau kebosanan kerana tidak dapat chatting dengan si ‘mata biru’.

Uniform yang disediakan oleh pihak hospital juga salah saiz. Seluar yang diberikan senteng sementara baju pula tidak cukup butang. Dan agak sadis bila beliau diminta discharge (keluar dari hospital) di waktu malam. Di ketika itu Moscow sedang dilanda ribut salji yang lebat.

Ditambah pula beliau tersalah naik bas di arah bertentangan sewaktu hendak balik ke hostel. Akibatnya perjalanan yang sepatutnya cuma setengah jam menjadi 2 jam.

Beli tiket penerbangan lain untuk balik ke Malaysia

Disebabkan sudah terlepas untuk tarikh penerbangan balik, BK terpaksa membeli tiket baru. “Harga tiket sehala sama mahal dengan tiket pergi balik saya ke Moscow. Saya beli sendiri dengan bantuan staf hostel. Mereka benarkan saya pinjam komputer di hostel untuk buat tempahan tiket kapal terbang.”

Dari segi travel insurance pula, bagi BK beliau bernasib baik kerana ada ramai kawan-kawan yang sedia membantu. “Mereka tolong maklumkan kepada syarikat insurans tentang apa yang telah terjadi kepada saya. Pekerja syarikat insurans menghubungi saya setiap hari untuk mendapatkan update terkini tentang keadaan saya. Saya hantar tuntutan insurans seminggu selepas saya balik dan sekarang masih menunggu jawapan.”

Baca: Pengalaman Saya Buat Tuntutan Daripada Travel Insurans Selepas Kemalangan Di Luar Negara

“Kalau nak hilangkan berat badan dengan cepat, sila masuk wad di hospital Russia. Saya hilang berat 4kg sepanjang ditahan 4 hari di sana. Dan sila bersedia dari segi mental sebab tandas di hospitak sana tiada pintu dan agak menakutkan.”

Sebelum mengakhiri kisah beliau, saya sempat bertanya kepada BK adakah beliau sudah serik untuk travel ke Russia lagi? Jawab BK, “saya tidak pernah serik. Saya ada banyak lagi tempat yang belum dijelajahi. Saya tak kisah pun jika kena tidur di mana-mana sebab tu semua pengalaman baru bagi saya. I believe all the experience are awesome, depends on how we enjoy it.”

Bagi misi mencari si mata biru pula, menurut BK misi beliau belum berakhir. “Saya sudah punya beberapa calon yang menanti untuk di senarai pendek tapi saya merancang untuk ke Russia lagi kerana masih banyak tempat dan budaya negara ini yang belum saya lihat. Dan sebenarnya ada orang tengah tunggu cheq kat sana. Hehe.”

BK juga ingin mengucapkan terima kasih kepada semua yang telah membantu sepanjang beliau berada di Moscow. “Jasa baik kalian hanya Allah yang dapat membalas.”

Baca lagi: 4 Risiko Besar Yang Ramai Traveller Pandang Remeh Sewaktu Mengembara Dan Mengapa Pentingnya Ada Travel Insurans


Bagaimana Model Perniagaan Waqaf Yang Dijalankan Oleh Saiful Nang Membantu Asnaf

Kita tahu Saiful Nang sering kali memberitahu, perniagaan yang beliau lakukan sekarang adalah perniagaan untuk membantu asnaf miskin dan anak yatim.

Bagaimana sebenarnnya perniagaan ini run modal dan mendapatkan keuntungan. Bagaimana pula dengan pembayaran gaji para pekerja?

Ada orang beritahu tentang fitnah yang mengatakan Saiful Nang menjadikan Rumah Kebajikan sebagai perniagaan utama. Sebenarnya beliau menjalankan perniagaan biasa di mana keuntungnya 100% diberi kepada kebajikan.

Mat saleh panggil model ini sebagai ‘Social Enterprise’. Ini beberapa model yang ditulis oleh Saiful Nang dalam bukunya Mat Jenin Sebenarnya Hero, terbitan Puteh Press.

A. Kutipan 100% – Untuk kebajikan
B. Untung 100% – Untuk kebajikan
C. Untung 100% – Untuk kebajikan tetapi sebahagian dilaburkan semula

Tidak sustainable kerana perlukan modal dan seluruh pendapatan diberi untuk kebajikan. Biasanya cara begini, sekali buat terus berhenti kecuali orang yang sangat-sangat kaya buat.

Setelah ditolak modal, kos produk, kos operasi, dan pelbagai lagi kos dan setelah dibayar cukai, barulah diserahkan kepada kebajikan 100%.

Model ini sustainable TETAPI saiznya akan sentiasa sama dan tidak berkembang.

Sama seperti model B tetapi penerima akan melaburkan sebahagian kepada development operasi perniagaan. Model C akan sustainable dan akan berkembang.

Jika tahun ini untung RM500,000 tapi dilaburkan semula RM250,000, perniagaan berkembang dan akan jana RM1 juta pula tahun hadapan yang juga akan dilaburkan semula RM500,000 dan diambil RM500,000.

Kumpulan syarikat Colours of Asia Sdn Bhd memiliki rangkaian syarikat dalam bidang produksi media, social media warfare consultancy, clothing and apparel, event management, online retails, professional large format photographic printing, training centre.

Dalam kumpulan sekutu mereka menjalankan perniagaan stesen minyak Petronas, transport and logistic, perniagaan kereta terpakai, online security system, importer of electronic goods, dan percetakan.

Semua perniagaan ini dijalankan oleh sebahagian besar asnaf Rumah Pengasih Warga Prihatin. Asnaf fakir diberikan cara untuk berkarya sehingga mampu menjadi usahawan dalam semua cabang-cabang perniagaan itu.

Semua perniagaan di atas dijalankan dengan Model C. Saiful Nang masih menerima gaji sebagai sebahagian kos operasi dan sebahagiannya dilabur semula untuk membesarkan operasi syarikat.

Contoh paling popular, T-Shirt Sarcasteek yang sering dicanang yang keuntungannya 100% pergi kepada kebajikan anak yatim dan asnaf.

Ini bermaksud pengasas produk ini tidak langsung mengambil untung ke saku peribadi.

RM2 juta setahun dan setelah ditolak kos pentadbiran, operasi, material, produk, dan sebagainya. Maka, tinggal RM800,000 dan setelah ditolak cukai LHDN, katakan baki sekitar RM500,000 dan itulah yang diberikan kepada kebajikan.

Inilah model SOCIAL/WAQF ENTERPRISE yang tulen. RM250,000 tunai yang dilabur semula itu digunakan untuk mengembangkan perniagaan yang juga memberi laluan untuk peluang kerjaya kepada asnaf fakir yang dilatih.

RM250,000 tunai untuk kebajikan juga boleh digunakan untuk pembangunan operasi rumah anak yatim dan asnaf sebagai beneficiaries.

Sebenarnya, jika WAQF Enterprise ini dijadikan model perniagaan, walaupun tidak 100%, mungkin 50% atau 30% sekalipun, yakin tiada orang miskin atau anak yatim yang tidak terbela di atas bumi Malaysia ini.


13 Lokasi Unik Ini Bertukar Wajah Kerana Satu Sebab. Apakah Itu?

Sebagai sebuah negara yang mengalami satu musim sahaja selama setahun, kita di Malaysia jarang melihat perubahan ketara di sekeliling kita.

Namun berbeza pula di negara 4 musim. Setiap musim memberikan suasana dan pemandangan berbeza.

Kali ini kami ingin bawakan 13 lokasi unik yang kelihatan berbeza setiap kali tibanya musim panas dan musim luruh.

1. Tu Hwnt I’r Bont Tearoom di Llanrwst, North Wales

4. Bangunan Apartment, lokasi tidak dapat dikesan

6. Poet’s Walk, Central Park, New York, USA

10. Grand Island East Channel Light House, Michigan, USA

12. Willow Lake, Big Cottonwood Canyon, Utah


Bagaimana Monitor Bersaiz 49-Inci Ini Bakal Mengubah Cara Anda Menggunakan Komputer

Monitor jenis ultrawide pada mulanya direka khusus sebagai solusi kepada mereka yang mahu penguasaan dalam multitasking. Penggunaan monitor jenis ini juga sekaligus membuatkan pengguna tidak lagi memerlukan dual-monitor setup.

Skrin ultrawide yang pada mulanya bermula dengan saiz 29-inci, nampaknya semakin mendapat sambutan sekaligus membolehkan para pengeluar mula bereksperimen mengeluarkan model yang lebih besar seperti 34-inci dan 38-inci.

Terbaru, Samsung memilih untuk menjadi pengeluar monitor ultrawide terlebar dunia dengan saiz 49-inci. Hadir dengan saiz seakan TV, mungkin membuatkan anda terfikir bagaimana monitor ini bakal digunakan.

Melalui laman BusinessInsider, mereka turut mengongsikan bagaimana Monitor Ultrawide Samsung 49-Inci bakal memberi kenikmatan buat para gamer serta mereka yang sering multitask. Berikut antara yang mampu pengguna lakukan melalui monitor 49-inci ini.

Memandangkan monitor ultrawide bersaiz 49-inci masih merupakan teknologi yang baru ditambah pula dengan penyediaan fungsi sedia ada, harga yang ditawarkan pada monitor Samsung CHG90 ini pastinya agak tinggi. CHG90 bakal mula dijual dengan $1,499 (~RM6389.49). Persoalannya, mampukah monitor ini memberikan kadar produktif yang tinggi seperti yang dinyatakan?


Bagaimana Muhammad Al Fateh Berusaha Menawan Kota Konstatinopel Pada 29 Mei 1453

29 Mei, hari ini dalam sejarah. Lebih 500 tahun dahulu Islam semakin berkembang di wilayah Anatolia dan di sekitarnya, begitu juga pengaruh dan penguasaan Daulah Uthmaniyyah yang semakin meningkat berbanding kerajaan Seljuk yang ketika itu semakin lemah.

Mereka juga adalah salah satu peneraju sistem Khilafah yang bukan berbangsa Arab.

Jadi Adakah Islam Itu Harus Diterajui Oleh Bangsa Arab Sahaja?

Begitulah tahun demi tahun silih berganti, begitu juga amanah sebagai seorang sultan semakin berat dek kerana wilayah yang berjaya dibuka semakin berkembang di bahagian Balkan, Eropah dan juga asia.

Namun janji Rasulullah melalui sabda Nabi saw ketika perang Khandaq masih belum lagi terlaksana.

Lahirnya seorang putera bernama Mehmed II bin Murad II melalui ibu kandungnya Huma Hatun yang solehah dan berwawasan tinggi. Aktif dan lasaknya Mehmed II ketika kecil telah berjaya didisiplinkan oleh gurunya Syeikh Molla Gurani.

Berkat ketegasan guru-gurunya dan kecerdikan yang dianugerahkan kepada Mehmed, baginda genius dalam bidang matematik, fasih berbicara dalam 9 bahasa dan juga seorang yang mahir dalam sejarah Islam.

Tambahan pula, baginda turut mahir dalam ilmu sains ketenteraan dan bidang geografi khususnya sekitar kota Konstantinopel kerana dirinya telah bertekad sepenuh hati untuk membuka kota tersebut dengan tangannya sendiri.

Benteng Rumeli atau dalam bahasa Turkinya dipanggil Rumeli Hisarı.
Keghairahan Sultan Mehmed II yang merupakan sultan yang ke-7 dalam merealisasikan sabda Nabi saw, baginda telah mengarahkan pasukannya untuk membina Benteng Rumeli bertentangan dengan Benteng Anadolu yang telah dibina oleh moyangnya.

Begitu juga baginda adalah orang pertama yang telah membuat inovasi baru iaitu meriam balistik untuk menghancurkan tembok kota Konstantinopel yang mempunyai 3 lapisan melalui bantuan seorang rakyat Hungary yang bernama Urban.

Hampir sahaja pasukan tentera Sultan Mehmed II ditumpaskan akibat pasukan tentera laut yang diketuai Baltaoğlu Süleyman Beğ disebabkan tidak mampu menahan serangan 3 kapal gergasi melalui bantuan luar kota Konstantinopel.

Namun dengan pantas Syeikh Aksyamsuddin menyanggah keputusan untuk berundur yang mula bersarang di dalam hati Mehemmed dan tentera muslimin.

Jesteru itu, Syeikh Aksyamsuddin cuba mengembalikan semangat dan visi Sultan Mehmed II melalui sepucuk surat.

Kalimah demi kalimah baginda membacanya, baginda mulai sedar akan kelemahannya dan terus kembali kepada pasukan kaum muslimin untuk memberikankhutbah yang terakhir dan menyusun kembali strategi.

Mereka mengumpul kembali semangat dan memperbaharui niat untuk ke kota yang menawarkan penghormatan baginda.

Baca: Bagaimana Celik Geopolitik Bantu Kerajaan Uthmaniyyah Bina Hubungan Dengan England

Pengepungan bermula pada 5 April 1453 sehingga mengambil masa selama 53 hari lamanya. Hari ke-53 merupakan hari terakhir pengepungan, Sultan Mehmed II dan bala tenteranya menggempur musuh dengan penuh keberanian sehingga tercatat di dalam sejarah dunia.

Rantai yang telah ditegangkan antara Galata dan Sarayburnu telah pun berjaya dipecahkan selepas kapal-kapal perang Mehmed berjaya menyeberanginya melalui jalan darat dan berlabuh di selat Haliç atau ‘Golden Horn‘.

Pada 29 Mei 1453, hari Selasa selepas selesai solat Fajr, serangan bertubi-tubi dikenakan oleh pasukan Sultan Mehmed II. Terdapat seorang pahlawan Uthmaniyyah yang bijak dan berani telah berjaya meloloskan diri masuk ke dalam benteng kota itu.

Tanpa berlengah Hasan Ulubatlı telah memanjat menara benteng Kota Konstantinopel.

Seorang pahlawan Uthmaniyyah, Hasan Ulubatlı berjaya mengibarkan dan memacakkan panjji Uthmaniyyah di salah satu kubu benteng Kota Kostantinopel.

Walaupun begitu ramai askar Byzantine cuba menghalang Hasan, namun beliau berjaya memacakkan panji Islam di situ. Akhirnya beliau syahid dengan 7 panahan yang tertusuk di tubuhnya.

Selepas melihat panji Uthmaniyyah di menara benteng tersebut, maka bersemangatlah tentera muslimin dan mereka berjaya merempuh masuk dan membuka Kota Konstantinople yang sudah lama dijanjikan kebebasannya oleh baginda Nabi Muhammad S.A.W semasa perang Khandaq.

Ketika pembukaan kota ini, Maharaja Rom ketika itu berusaha melarikan diri tetapi telah terbunuh sewaktu huru-hura tersebut. Sultan Mehemmed II serta tentera-tenteranya yang taat berjaya memasuki kota itu dengan laungan Takbir.

Melalui pembukaan kota inilah, baginda telah digelar dengan panggilan Fatih Sultan Mehmed II.

“Apabila datang pertolongan Allah dan kemenangan (semasa engkau wahai Muhammad berjaya menguasai negeri Mekah). Dan engkau melihat manusia masuk dalam agama Allah beramai-ramai.

Maka ucapkanlah tasbih dengan memuji Tuhanmu dan mintalah ampun kepadaNya, sesungguhnya Dia amat menerima taubat.”
(Surah An-Nasr ; ayat 1-3)

Shafiq Shafie
Research & Development Jejak Uthmaniyyah

Baca lagi: Inilah Bukti Hubungan Erat Empayar Uthmaniyyah Dan Kerajaan Melayu Satu Ketika Dulu


Bagaimana Murid Miskin Ini Mengajar Saya Erti Cekal Dan Syukur

Januari tahun 2017 adalah tahun pertama saya berkhidmat di sekolah baru. Tiap-tiap pagi sekitar jam 6:50 – 7:00 pagi saya pasti akan terserempak dengan satu keluarga yang mengajar saya erti cekal dan bersyukur.

Ayah memandu motosikal roda tiga, anak kecil perempuan membonceng di belakang dan anak lelaki yang besar duduk di dalam kotak barang. Kali pertama saya lihat anaknya tersengguk-sengguk mengantuk.

Dalam hati terlintas “Ya Allah, cekalnya hati dia. Kena bangun awal. Walaupun terpaksa bersejuk panas, tetap mahu ke sekolah. Allah bless you anak-anak”. Sebak. Dan saya terfikir, di mana agaknya anak-anak beliau bersekolah.

Yang perempuan kelihatan masih kecil mungkin darjah satu, biasanya membonceng dan memeluk erat ayahnya dari belakang. Beberapa hari kemudian, musim hujan melanda. Setiap pagi hujan. Pernah saya merungut dalam hati “lecehnya nak turun dari parking, habislah basah ni” memandangkan parkir sekolah yang tidak berbumbung.

Tapi, pagi itu Allah buka mata saya, hati saya untuk belajar erti bersyukur. Saya sekali lagi terserempak dengan keluarga yang berhati cekal tempoh hari. Tapi pagi itu tidak kelihatan anak-anaknya. “Mesti tak pergi sekolah ni, hujan”.

Namun, sangkaan saya meleset. Kanvas yang menutupi ruang barang bergerak-gerak. Seperti ada benda yang hidup dan bergerak di bawahnya. Seketika saya lihat ayahnya menyelak kanvas dan berkata sesuatu.

Subhanallah, betul jangkaan saya. Anak-anak kecil itu ditutup dengan kanvas kerana hujan. Tertampar rasa diri sendiri. Betapa tidak bersyukurnya aku dengan nikmat tuhan. Astarafirullahalazim. Saya memilih untuk mengikut motor mereka dari belakang untuk beberapa minit. Saya perhatikan mereka. Kanvas itu bergerak-gerak. Syahdu Ya Allah.

Suatu hari, saya bercakap dengan pak cik saya yang kebetulan menghantar sepupu saya ke sekolah melalui laluan yang sama. Tapi, selalunya dia bergerak lebih awal daripada saya.

“Ayah Di pernah jumpa orang lelaki hantar dua anak ke sekolah pagi pagi naik motor coley tu?”

“Eh biasa tengok. Biasa dia lalu 6:30 / 6:40 depan rumah kita. Jauh tu dia bawak pagi-pagi. Kalau tak silap rumah dekat dengan Kampung Gerai nuh. Ayah dia jual ikan di pasar. Sekolah Ah rasanya anak-anak dia”.

2 minggu berlalu, saat banjir melimpahi bumi Besut, saya tak nampak kelibat seorang anak murid saya dalam kelas.

“Lamanya kawan awak cuti ni. Kenapa ye? Siapa tahu?”

“Rumah dia banjir lah teacher. Tahun lepas pun macam tu. Lama dia cuti”.

“Jauh rumah dia. On the way ke Jabi nuh teacher. Dio mari skoloh awal sokmo”.

Saat ini hati saya berdebar debar. Ya Allah adakah orang yang sama yang pak cik saya maksudkan? Yang saya nampak setiap pagi berhujan panas tu rupanya anak murid saya! Baru saya teringat perbualan saya dengan dia waktu awal persekolahan dulu.

“Kenapa asyik buat dalam kertas?Hari-hari teacher pesan beli buku”.
“Tak beli lagi, teacher”.
“Penat la macam ni dah 5 hari sekolah buku tak beli lagi. Hari-hari salin dalam kertas. Lepas tu hilang. Apa masalah awak sebenarnya?”

“Dio ore sesok teacher” laung kawan- kawan satu kelas.

“Teacher mintak maaf, teacher tak tanya awak dulu. Ayah kerja apa?”

“Macam ni. Lagi 10 minit waktu rehat, ambil ni RM20, beli semua buku tulis yang perlu”.

Mukanya merah, mungkin menahan malu. “Thank you, teacher”.

Saya salahkan diri sendiri kerana tidak mengambil ruang untuk bertanya hal sebenar. Saya dah jatuhkan air mukanya. Sorry sayang teacher tak sengaja.

Selepas rehat dia datang berteman, cari saya di bilik guru. “Teacher, duit baki”.

“Takpe, rezeki awak. Ambiklah buat belanja”.

Mukanya merah padam. Teragak-agak nak mengambil duit.

Dia mungkin dilahirkan kurang bernasib baik kerana hidup tidak semewah orang lain. Tapi jujur saya katakan, saya sebagai seorang guru sangat senang dengan perwatakannya. Baik, pendiam, hormat guru, tulisannya MashaAllah sangat cantik! Bukunya bersih.

Walaupun lazimnya buku murid lelaki tidak seelok dan sekemas murid perempuan, tapi anak murid saya ni sungguh cermat. Teringat waktu cuti sekolah saya ada membeli ikan di gerai ayahnya. Kebetulan baru balik daftar murid di sekolah.

“ Cikgu, nak beli ikan? Ke ayam? “
Mungkin dia lihat tag nama saya, dia tahu saya seorang guru.
“Saya nak ayam seekor dan ikan kembung sekilo”

Sambil ayahnya memotong ayam, saya memulakan perbualan.

“Cikgu kenal anak saya? Cikgu ajar dia ke?”

“Ye, saya ajar dia tahun ni. Tahun depan tak pastilah”.

“Dia duduk rumah, main dengan adik. Sebelum cuti saya tak bagi sangat dia tengok tv, buat kerja sekolah ke baca buku. Waktu cuti ni kesian juga nak sekat dia, saya bagi dia tengok tv”.

“Oh, yelah cuti baru je start. Tahun depan dia UPSR dah. Bagilah tengok tv puas puas dulu”.

“Itulah. Nak periksa ni pun saya terfikir pasal kelas malam, macamana la nak datang nanti. Saya memang tak ada kereta. Kelas petang takpe boleh tunggu.”

Saya terkedu. Tak tahu nak membas bicara. Kebetulan ayam dan ikan siap dibungkus, saya minta diri.

Teringat juga satu insiden saya terlihat butang bajunya tercabut.

“Kenapa butang tu?”
“Tercabut teacher.”
“Kejap lagi jumpa teacher kat bilik guru. Terus ikut ye habis kelas.”

Dia mengangguk. Kebetulan ada pin lebih, saya semat di bajunya. Tersenyum lebar tapi riaknya malu terhutang budi.

Ada juga pernah sekali balik dari sekolah suami saya jemput dan kami nak ke bandar membeli barang. Tiba-tiba saya lihat tiga beranak ni di tepi jalan. Terus saya jerit pada suami.

“Berhenti, berhenti. Anak murid saya tu!”

Saya dan suami turun bertanya khabar bimbang motornya rosak. Anak murid saya terkejut tengok teacher dia yang turun.

“Tak rosak pun cuma anak saya nak buang air kecil”.

Lega rasanya. Anak-anaknya melambai saat kereta saya bergerak pergi.

Tidaklah tujuan cerita ini untuk meminta simpati sesiapa. Mereka adik-beradik tidak dinafikan sebarang bantuan. Alhamdulillah segala bantuan disalurkan dengan baik. Malah ramai guru-guru yang prihatin dengan mereka.

Tiada tujuan lain hanyalah untuk dijadikan pengajaran dan iktibar serta contoh bahawa ada orang yang dilahirkan kurang harta, tetapi kaya jiwanya dengan kesyukuran.

Banyak pengalaman saya melihat anak orang yang senang, dihantar dijemput ke sekolah dengan kereta mewah berhawa dingin tetapi selalu ponteng sekolah.

Kedatangan tidak memuaskan, bicara biadap dengan guru-guru, kerja sekolah tak pernah siapkan, bermasalah disiplin dan macam macam lagi.

Ibu bapa mereka bukan orang biasa biasa; kontraktor, doktor, guru, pengurus dan lain lain. Sungguh, cekal tidak memilih penghuni jiwa yang miskin atau kaya. Siapa berkehendak, Allah kurniakan.

“Ya Allah, kurniakanlah kami guru-guru kesabaran dan kecekalan supaya kami tidak mendidik generasi yang kufur nikmatMu Ya Allah”.

Coretan
Teacher Najihah Rahman
20/1/2018

Sedikit nota untuk semua pembaca, saya sedang berkolaborasi dengan sebuah jenama minuman bertenaga milik Bumiputera, Kwench Energy Drink Malaysia dalam aspek kebajikan anak-anak murid saya.

Pengasas minuman ini berbesar hati dan bersetuju untuk mendermakan RM0.20 bagi setiap pembelian air ini bagi tujuan pembelian alat tulis, kamus, buku latihan dan lain lain lagi. Sudilah kiranya untuk sama-sama like page Kwench Energy Drink Malaysia di Facebook.


Bagaimana Muslim Di Tromso Berpuasa Di Musim Panas, Matahari Memancar 24 Jam

Bagaimana rasanya bila perlu berpuasa di musim panas, apatah lagi bila matahari memancar 24 jam, sepanjang hari? Inilah yang dilalui oleh Hind Jawab dan keluarga beliau serta sebilangan komuniti Muslim yang menetap Lingkaran Artik, lebih tepat di Tromso, Norway.

Midnight Sun adalah fenomena alam yang terjadi pada musim panas (summer) di Lingkaran Artik (kutub utara) di mana matahari masih memancar sepanjang hari. Di Tromso, fenomena Midnight Sun ini berlaku di bulan Jun dan Julai.

Dianggarkan kini terdapat lebih 1000 Muslim menetap di Tromso dan majoriti daripada mereka adalah pelarian perang. Ikuti kisah bagaimana mereka berpuasa di sepanjang Ramadan kali ini di dalam video di atas.

Baca lagi: Pelajar Malaysia Kongsi Pengalaman Berpuasa 20 Jam Sehari Di Perantauan


Bagaimana Neelofa Tingkatkan Produktiviti Kerja

“Productivity is never an accident. It is always the result of a commitment to excellence, intelligent planning, and focused effort.“-–Paul J. Meyer.

Produktiviti membezakan bagaimana orang-orang di dunia ini menggunakan 24 jam sehari yang dijalaninya setiap hari. Penekanan produktiviti ini lebih diambil berat oleh mereka yang sibuk menjalankan urusan kerja dan aktiviti untuk mencapai kejayaan atau sesuatu matlamat. Produktiviti hanya terhasil apabila seseorang itu memberi commitment yang tinggi dan sentiasa fokus untuk menjayakan perancangannya.

Noor Neelofa Mohd Noor atau Neelofa adalah selebriti dan usahawan muda yang sering menekankan kepentingan produktiviti di status dan post laman media sosialnya. Melihatkan kesibukannya di dalam mengendalikan urusan perniagaan dan seni hiburan serta pengacaraan, dia turut mengimbangi kehidupannya dengan aktiviti keagamaan, kecergasan, kebajikan, relaxation dan meluangkan masa dengan keluarga dan rakan-rakan.

Bagaimanakah dia melakukan pelbagai perkara di dalam satu hari? Salah satu cara Neelofa meningkatkan produktiviti adalah dengan menukarkan tenaga negatif seperti marah dan kesakitan kepada kerja-kerja produktif.

“… saya telah cuba untuk menggunakan teknik ini dan cukup benar, saya menjadi kurang cenderung untuk memberi kebenaran kepada orang lain untuk membuatkan saya marah. Mengetahui hakikat bahawa perasaan marah pada seseorang hanya akan merosakkan HARI anda, bukan ORANG yang menimbulkan kemurkaan anda itu, saya percaya ia akan merangka semula perspektif anda.”

I love the idea of transforming negative energy such as anger and pain into productive work. So recently i've been trying to apply this technique and true enough, i become less likely to give permission for others to piss me off. Knowing the fact that you being angry at someone will only ruin your DAY not the PERSON that angers you, believe me it will reframe your perspective

A photo posted by Noor Neelofa Mohd Noor (@neelofa) on Aug 14, 2015 at 7:27pm PDT

BONUS Ini 11 tip meningkatkan produktiviti gaya co-founder dan CEO yang boleh dicuba oleh Neelofa dan anda:

Selepas menyedari dirinya boleh menyelesaikan kerja dalam kondisi terbaik di dalam perjalanan jarak jauh, Bryan Guido Hassin yang merupakan seorang profesor universiti dan start-up junkie telah mewujudkan ‘Airplane Days’.

‘Airplane Days’ berfungsi dengan penetapan syarat semua akses internet, gangguan, dan perkara yang mengharubirukan disekat. Tumpuan hanya diberikan kepada perkara yang memerlukan keutamaan yang tinggi.

“Pada setiap awal minggu, saya berhati-hati melihat jadual saya dan mengisytiharkan satu hari (atau dua setengah hari) untuk menjadi ‘Airplane Time’. Saya halang ia keluar pada kalendar kongsi saya dan memperlakukannya seolah-olah saya berada di udara:

Bekerja di luar pejabat, mematikan telefon saya, dan mematikan sambungan rangkaian pada komputer riba saya. Selebihnya hari-hari untuk mesyuarat, dan lain-lain, tetapi hari yang dihalang inilah paling produktif saya setiap minggu setakat ini.”

Roman Grigorjev, Ketua Yeti di GuessMate.me menggunakan kemudahan menguruskan senarai Friends di Facebook dengan memilih rakan-rakan yang mahu kurang diikuti dimasukkan ke dalam senarai Acquaintances. Dengan tindakan tersebut, dia tidak ketinggalan dengan info dari rakan-rakan di News Feed Facebook dan mengurangkan masa scrolling.

“Klik pautan ini. Ia akan membawa anda ke laman di mana anda boleh pindahkan semua orang dari ‘rakan’ ke ‘kenalan’. Anda masih akan dapat updates, tetapi bukannya status ‘check out what I ate for breakfast,’ anda akan ditunjukkan status yang paling penting, contoh maksimum 2-5 status sehari dari beratus-ratus rakan anda. Itu akan menjimatkan lebih banyak masa dan buatkan anda menjadi 5-10 kali lebih produktif.”

Tip ini diberikan oleh Dustin Moskovitz, pengasas bersama dan CEO Asana dan pengasas bersama Facebook. Ia diadaptasi dari budaya kerja Facebook.

“Dengan sedikit pengecualian, sama ada anda seorang pembuat atau pengurus, kalendar setiap orang akan dikosongkan sekurang-kurangnya satu hari dalam satu minggu itu.” Beliau seterusnya menjelaskan, “Ini adalah satu alat yang tidak ternilai untuk memastikan anda mempunyai sedikit ruang berdampingan dengan melakukan kerja-kerja projek. Bagi saya secara peribadi, selalunya ada satu hari setiap minggu saya dapat kod.”

Ramai orang bekerja menganggap hari Isnin sebagai ‘Monday Blues’. Dengan kaedah yang diamalkan oleh Bharath Kumar, pengasas bersama Pugmarks.me, hari Isnin akan menjadi lebih hebat.

“Keluarga telah tidur. Mereka fikir hujung minggu sudah berakhir. Pagi Isnin masih belum datang. Bekerja malam Ahad, atau sekurang-kurangnya sehingga 3 pagi. Anda akan mendapat sekurang-kurangnya 4 jam yang sangat produktif, bertimbang rasa, masa tidak terganggu tanpa jangkaan. Apabila anda dapat melakukan kerja pada malam Ahad, Isnin anda akan menjadi hebat. Anda bertemu rakan-rakan dengan keyakinan, dan boleh melakukan mesyuarat untuk merancang minggu depan – semua bersenjatakan malam yang produktif.”

Christian Sutardi, pengasas bersama Lolabox menggunakan kaedah terkenal David Allen iaitu ‘Peraturan Dua Minit’.

“Kini selama dua bulan saya telah mengikuti ‘Peraturan Dua Minit’ oleh David Allen. Ia amat mudah. Apabila tugas baru datang dan saya melihat bahawa saya boleh melakukannya dalam masa kurang daripada dua minit, maka saya akan melakukannya sekarang. Peraturan yang mudah ini meningkatan banyak produktiviti saya. Saya sukakannya kerana ia bukan satu peraturan yang sukar, ia tidak mewah atau perlu menggunakan aplikasi perisian, ia tidak memerlukan pembelajaran atau dedikasi dan anda boleh mula melakukannya hari ini.”

Kenalpasti bilakah masa emas anda. Apabila sudah tahu masa emas, anda perlu lindunginya dengan apa sahaja.

Ini telah dijelaskan oleh jurulatih jualan, Jason Kanigan. Menurutnya, masa emas itu perlu dilindungi daripada sebarang gangguan. Kemudian ‘Eat That Frog’ – pilih yang paling besar dan paling susah yang menjadi penghalang antara anda dan jalan ke arah kejayaan. Selepas itu terus lakukannya sekarang pada masa emas anda.

Keputusan yang kecil ini akan memberi impak kepada pengalaman hidup anda secara majoritinya seperti mana peraturan 80/20. Maka, aktiviti-aktiviti yang dipilih akan memberi pencapaian yang besar.

Kaedah ini lebih kepada psikologikal. Ritma Ultradian adalah kitaran semulajadi badan di mana badan dan minda akan beri tanda mahukan rehat dan perubahan aktiviti fizikal dan mental pada setiap 90 – 120 minit sehari.

Pengabaian tanda tersebut akan menyebabkan berlakunya keletihan, tekanan dan kesakitan fizikal. Ritma ini merupakan masa untuk kita berehat sebentar dan membantu meningkatkan produktiviti.

“Secara asasnya anda perlu: mengenalpasti tanda – dengar diri anda – beri masa untuk penyegaran dan kebangkitan” kata Ivan Staroversky, seorang kaunselor, psikoterapi, jurulatih NLP dan Lifehacker.

Tema harian atau daily theme ini diamalkan oleh Jack Dorsey, CEO dua syarikat besar iaitu Twitter dan Square. Dorsey perlu bekerja di dua buah syarikat selama 8 jam setiap satu dari Isnin hingga Jumaat yang meliputi 80 jam dengan 5 hari bekerja.

Maka, tema harian amat memainkan peranan penting dalam urusan harian Dorsey di mana dia memperuntukan hari Isnin untuk pengurusan, Selasa untuk produk, Rabu untuk pemasaran dan komunikasi, Khamis untuk pembangunan dan kerjasama, Jumaat untuk syarikat dan budaya dan merekrut.

Manakala, hujung minggu pula untuk rehat di mana hari Sabtu Dorsey akan melakukan perkara yang disukainya dan Ahad untuk refleksi, maklum balas, strategi dan bersedia untuk minggu seterusnya.

CEO VMWare Patrick Gelsinger mengunakan kod warna di dalam jadualnya. Dia menandakan warna turquoise apabila ada perjumpaan atau mesyuarat dengan pelanggan atau rakan kongsi, warna ungu jika jumpa pihak media atau pelabur, dan warna kuning untuk ulasan strategi.

Pengasas bersama Birchbox, Katia Beauchamp menetapkan setiap pekerjanya meletakkan tarikh akhir untuk beri maklum balas di dalam email walaupun ia satu soalan yang mudah. Ini kerana Beauchamp boleh menyusun keutamaan untuk respon email-email apabila mengetahui tarikh akhir tersebut.

“Ia membuatkan keutamaan menjadi lebih cepat.” kata Beauchamp.

Carlos Ghosn, CEO dan pengerusi untuk tiga buah syarikat besar di tiga buah negara menyatakan jadualnya telah dirancang untuk satu tahun ke hadapan.

Ghosn CEO Nissan, dan Renault dan pengerusi pembuatan kereta Rusia, AvtoVaz:

“Saya tahu dengan tepatnya di mana saya akan pergi, apa yang akan saya lakukan untuk 15 bulan akan datang,”…”Ia bukan sahaja untuk saya, ia terutamanya adalah untuk orang yang bekerja untuk saya. Mereka tahu bila saya akan berada di Tokyo, bila saya akan berada di Paris, bila saya akan berada di New York, maka mereka dapat menjaga kepentingan mereka.”

LIKE dan FOLLOW Vocket di Facebook serta Instagram


Bagaimana Negara Cerdik Selesaikan Masalah Anjing Liar Tanpa Perlu ‘Kecoh’

10 tahun dahulu kita dikecohkan dengan berita pertandingan menangkap anjing liar yang melibatkan orang awan di mana pertandingan ini didakwa boleh mendatangkan bahaya kerana tiadanya kemahiran menangkap dan dikhuatiri taktik yang digunakan boleh menimbulkan kekejam terhadap anjing. Seperti biasa, di Malaysia ‘anjing’ merupakan isu yang agak sensitif, dan perkara ini turut tidak terlepas dari menjadi bahan kecaman.

Beberapa hari yang lalu, isu ‘anjing’ sekali lagi mencuri tumpuan rakyat jelata di media sosial. Masing-masing memberi hujah dan pendapat sendiri termasuklah mufti dan para ustaz. Baik atau buruk penerimaan itu bergantung kepada tahap pemikiran individu itu sendiri.

Saya perhatikan, asalkan timbul sahaja isu ‘anjing’, ramai betul yang cepat terjentik. Tak pasti sama ada mereka ini tergolong dalam penghidap Cynophobia atau tidak, terutama kepada anjing liar.

Menurut kajian, populasi anjing liar ini sama sebagaimana populasi manusia, haiwan dan tumbuhan. Ia bergantung kepada kemudahan persekitaran terutama makanan, air dan tempat berlindung. Dengan wujudnya kemudahan tersebut di sesuatu kawasan, maka satu populasi anjing liar juga akan wujud.

Dengan keselesaan hidup dan peredaran masa, pewujudan populasi anjing liar ini akan diikuti oleh pembiakan dan pertambahan bilangan menghasilkan saiz populasi anjing liar yang besar. Faktor pertambahan populasi anjing liar pula disemarakkan lagi oleh kegagalan tuan punya anjing peliharaan mencegah pembiakan anjing di mana anak anjing yang dilahirkan oleh anjing peliharaan dibuang menjadi anjing liar. Kesimpulannya, manusia juga merupakan salah-satu penyumbang kepada faktor tersebut.

Tak kiralah anjing atau haiwan apa sekalipun, asal mendapat makanan yang cukup sudah memadai. Sebabnya, anjing ini bila lapar mulalah mereka terpaksa menyelongkar tong sampah mencari makanan. Itu yang buat nampak liar dan jahat. Saya tertarik dengan cara sebuah syarikat di Turki menyelesaikan masalah ini.

Di Istanbul, Turki, mereka memperkenalkan mesin layan diri yang menyediakan makanan untuk anjing sesat dan terbiar. Konsep yang digunakan juga sangat bagus, dimana anda hanya perlu meletakan botol-botol minuman untuk dikitar semula dan makanan untuk anjing dan kucing terbiar akan keluar. Mudahkan? Tak perlu guna duit untuk beri anjing makan, hanya perlu masukan sampah untuk dikitar semula.

Dengan cara ini, keuntungan yang dihasilkan dari botol kitar semula ini boleh digunakan untuk menampung kos makanan haiwan tersebut. Jadi, mesin ini boleh berfungsi secara ekonomi dan sudah semestinya mesra alam. Semua orang dapat manfaat.

Buat pengetahuan anda, Istanbul memiliki bilangan anjing dan kucing terbiar yang sangat banyak. Kira-kira sebanyak 150,000 jumlah anjing terbiar yang ada di bandar Istanbul. Tapi disebabkan kepandaian, tenang sahaja mereka cari solusi untuk masalah ini.

Beri makanan kepada anjing terbiar memang kelakuan terpuji. Tapi, tak semua negara boleh buat begitu. Contohnya di Mumbai, India, terdapat beberapa kawasan yang menetapkan peraturan untuk ‘tidak memberi anjing makan’ . Ia diangap sebagai satu kesalahan dan boleh dikenakan denda.

Sama juga seperti di Alor Setar. Orang awam yang memberi makanan kepada anjing liar sewenang-wenangnya boleh dikenakan tindakan kerana dikhuatiri menggalakkan pembiakan tanpa kawalan haiwan itu.

Menurut Datuk Bandar Alor Setar, Datuk Mohd Zohdi Saad , individu yang tidak memiliki lesen anjing tetapi membela dan memberi haiwan itu makanan boleh dikenakan kompaun. Berdasarkan kesalahan membela anjing tanpa lesen, individu terlibat boleh dikenakan kompaun sebanyak RM300 kerana melanggar syarat ditetapkan Majlis Bandaraya Alor Setar (MBAS).

Bila dipertimbangkan, elok juga wujud undang-undang sebegini. Tidak dinafikan, ada segelintir individu di Malaysia yang cukup benci dengan anjing. Apa yang mereka lakukan adalah meletakan racun di dalam makanan haiwan tersebut hingga boleh mengakibatkan haiwan terbabit keracunan lalu maut. Bangkainya pula terbiar membusuk di situ. Dan kita pula hanya sekadar mampu tengok saja.


Bagaimana Netizen Bantu Gadis Ini Bertemu Ibu Kandungnya Kembali Setelah 14 Tahun Terpisah

Kuasa viral hari ini sekali lagi membuktikan sisi positif setelah berjaya mempertemukan semula ibu dan anak yang sudah terpisah selama 14 tahun. Seorang gadis yang dikenali sebagai Rabiatul telah memuat naik sebuah tweet bertarikh 20 Mac tahun lalu, memohon jasa baik pengguna Twitter untuk menyebarkan usaha beliau mencari ibu kandungnya.

Please spread this up. I tried my way to find her but I fail. Shes my mum and I tak pernah jumpa dia for almost 14 years and I also don't recognise her. And this is the only picture I had. Her name is NOR ASNIDAL BINTI MD NOOR. Tolong sangat sangat. Thank you. pic.twitter.com/1uwp7AsZPG

Menurut info yang dikongsi, Rabiatul dan ibunya, Nor Asnidal kali terakhir berjumpa 14 tahun yang lalu ketika dirinya berusia 6 tahun dan kali terakhir mereka berkomunikasi ialah 10 tahun yang lalu. Tweet Rabiatul disertakan sekali dengan sekeping gambar dan nama penuh ibunya.

5 Julai lalu, Rabiatul sekali lagi retweet Tweet tersebut melalui akaun lamanya yang sudah tidak dapat diakses.

Geng. I tak mintak apa2 pun dari korang. I dah pernah tweet benda ni last year dekat acc lama. Kalini i harap korang boleh rt. Cause i really want to meet my mom. Still the same. I tak tahu her exact location is where. And i tak pernah jumpa dia. Semoga korang dapat tolong. https://t.co/4y2aQyGlIm

Sekali lagi tweet tersebut tular dan mengharukan orang ramai yang akhirnya membuahkan hasil apabila jiran ibunya membaca hebahan pencarian tersebut dan memaklumkan kepada ibunya segera. Ibunya kemudian mencari profil akaun anaknya melalui ruangan komen di Facebook dan kemudian berjaya mendapatkan nombor telefon anaknya.

Rabiatul kemudian sempat berterima kasih kepada orang ramai kerana kuasa viral di semua platform sosial media sehingga dirinya berjaya menemui ibu kandungnya. Pasangan ibu dan anak tersebut difahamkan terpaksa berpisah atas sebab masalah keluarga.

Assalamualaikum semua. Mama saya dah call saya dah harini 😭. Alhamdulillah. terima kasih untuk semua yang viralkan. Terima kasih banyak2. Doakan yang terbaik buat saya dan mama saya ❤

Tanpa disangka-sangka, Rabiatul rupa-rupanya belajar di salah satu institusi pendidikan tempatan yang sama dengan anak kedua ibunya hasil perkahwinan kedua. Namun mereka masing-masing tidak mengenali antara satu sama lain sehingga baru-baru ini.

Semoga hubungan Rabiatul dan ibu tercinta akan terus baik selepas pertemuan ini.


Bagaimana ‘New Retail’ Bakal Mengubah Cara Pengguna Berbelanja Menggunakan Alibaba

Menjelang era kemodenan industri keempat, Alibaba nampaknya hadir dengan strategi terbaru untuk menarik para pelanggan menggunakan servis mereka. Tidak hanya menawarkan barangan mampu milik secara atas talian, syarikat ini kini sedang komited untuk mewujudkan sebuah ekosistem bagi memajukan industri kedai fizikal.

Tonton video untuk melihat inovasi terbaru yang dibawakan Alibaba yang disebutkan sebagai ‘New Retail’.


Bagaimana Nike Gunakan ‘Super Bowl LII’ Untuk Pamer Kasut Terbaru Secara Percuma

Perlawanan American Football Super Bowl LII semalam menyaksikan sebanyak 103 juta rakyat Amerika Syarikat dan seluruh dunia menyaksikan kemenangan Philadelphia Eagles terhadap New England Patrios dengan jaringan 41-33.

Menjadi tradisi di Super Bowl, setiap kali waktu rehat pasti penonton akan disajikan dengan persembahan hebat artis ternama. Untuk edisi tahun ini, Justin Timberlake menjadi performer untuk menghiburkan penonton.

Walaupun persembahan Justin dikecam kerana menghidupkan kembali legenda Prince secara hologram, tetapi ianya satu kemenangan besar kepada Nike. Tanpa perlu membeli sebarang iklan, mereka dapat publisiti percuma sewaktu Super Bowl ini.

⚠ Two minute warning. ⚠ @jumpman23 #SBLII

A post shared by  Justin Timberlake (@justintimberlake) on Feb 4, 2018 at 4:53pm PST

Justin dilihat memakai kasut edisi khas Nike Air Jordan 3 yang direka Tinker Hatfield. Menurut agensi pengiklanan Apex Marketing Group, exposure yang diterima terhadap kasut ini bernilai sekitar USD2.85 juta (RM11.15 juta+-), satu nilai iklan besar yang Nike dapat secara percuma.

Kasut Air Jordan 3 ini dijual pada harga USD200 (RM783+-) dan dijual nike menerusi aplikasi SNKRS. Untuk Super Bowl ini, Nike menang besar.


Bagaimana Novel Dan Filem ‘Silence’ Berjaya Membongkar Jenayah Pedophilia Di Korea

Tentang isu pedophilia yang melanda sebuah sekolah tahfiz, aku agak cerita dia lebih kurang sama dengan kisah benar yang berlaku di Sekolah OKU, daerah Gwang-Ju Korean Selatan, tahun 2005.

Ya. Ini kisah benar, siap dibuat novel lagi. Dan, novel ini bestseller lalu terjadi la filem yang berjudul ‘Silenced’ (filem ni tahun 2011).

Sebab apa aku kata kisah ini lebih kurang sama?

Pertama – Watak pelakunya adalah seorang yang dihormati (pengetua Ja Ae School) seorang yang suka melakukan amal kebajikan, berpengaruh dalam masyarakat, seorang yang termulia dalam agamanya sehingga masyarakat tidak sedar ‘kebisuan’ pihak polis dan jabatan pendidikan telah memerangkap kanak-kanak bisu dan pekak (mangsa gangguan seksual) dalam undang-undang tidak adil.

Akhirnya, pengetua dan guru yang menganiayai pelajar ini  hanya diberikan hukuman penjara beberapa tahun dan dibiar bebas!

Kedua – Pihak masyarakat yang tidak mahu bekerjasama. Agensi-agensi berkaitan yang lepas tangan.

Sebab? Ya. Mereka kanak-kanak pekak dan bisu, jadi tidak perlu dibicarakan.

Baca: Sementara Kita Kurang Ambil Perhatian, Lelaki Ini Dedahkan Bahaya Pedophilia Kepada Masyarakat

Mengisahkan guru baru, In Ho yang ditugas untuk mengajar subjek seni di Ja Ae School.

Mula-mula masuk sekolah ni lagi brader ni rasa tak sedap hati, sebab selalu terdengar jeritan-jeritan aneh.

Tapi, bila pengawal asrama tu kata, “biasalah, kanak-kanak di sini bosan, sebab tu menjerit. Diorang pekak, makin kuatlah bunyi jeritan mereka.”

Namun, lama-kelamaan rahsia ‘di asrama’ ini terbongkar apabila In Ho bertemu dengan Yeon Doo (mangsa pedophilia, perempuan) yang mula menyingkap kejahatan pengetua di sekolah tu.

Mangsa ni bisu dan pekak jadi dia guna bahasa isyarat dengan In Ho. Agak menyeramkan, dia dengan polos cerita satu persatu apa yang dilakukan oleh pengetua tu di bilik air kepadanya.

“Siapa lagi yang melakukan pencabulan ini?” – tanya In Ho.
“Guru lain juga ada melakukan hal yang sama kepada pelajar lelaki.” – Yeon Doo.

In Hoo dan rakannya, Yoo Jin berusaha keras nak bawa kes ni ke muka pengadilan. Tapi, konflik dari jabatan pendidikan dan pihak polis tetap tidak mahu bekerjasama.

Keadaan agak sulit bila kementerian pendidikan ‘memenangkan’ mereka yg bersalah. Ya. Ya, ini disebabkan pengaruh pengetua tu begitu besar dalam masyarakat setempat.

Jadi, In Ho terpaksa guna stesen tv swasta untuk mendapat perhatian masyarakat dan membela nasib mangsa pedo tu.

Akhirnya, kes gangguan seksual di Ja Ae School di angkat ke mahkamah.
Pengetua dan guru hanya di penjara beberapa tahun.

Ya, sistem yang tidak adil sebab mereka orang yang ada nama dan pangkat. Endingnya, salah seorang mangsa pedo lelaki mati ketika mahu membalas dendam (membunuh guru yang menganiayainya, dulu)

Kisah nyata, selepas kisah ni diangkat menjadi filem ‘Silenced’, kes ni mula mendapat liputan antarabangsa dan perbicaraan yang tertangguh sekian lama diangkat ke mahkamah semula. Dulu, kes ni ditutup.

Tengok, betapa besarnya pengaruh adaptasi novel ini sehingga membuka mata banyak orang, mewujudkan kesedaran penindasan seksual dalam kalangan kanak-kanak adalah masalah yang cukup serius.

Seperti kata In Ho (kott) ”sebab utama kita menggerakan tenaga demi keadilan mereka, bukan mahu mengubah dunia! But instead its not let the world change us.”

Baca lagi: 8 Cara Kenal Pasti Pedofilia Dan 4 Aplikasi Telefon Pintar Untuk Pantau Anak Anda


13 Makanan Yang Dilarang Dijual Di Kantin Sekolah Anak Anda

Senarai makanan yang dilarang dijual di kantin sekolah ini merupakan satu panduan yang boleh digunapakai oleh ibubapa dan penjaga kanak-kanak di luar waktu sekolah juga. Sebagai orang dewasa, kita bertanggungjawab memberikan yang baik dan menjauhkan yang tidak baik buat kanak-kanak yang baru belajar mengenali erti hidup.

Masa kini makin ramai kanak-kanak di usia muda mengalami penyakit kritikal seperti kanser dan kencing manis. Situasi ini menjadi satu kebimbangan kerana kanak-kanak merupakan aset negara yang bakal menjadi penyambung legasi dan penguat perkembangan tanah air.

Bagi memelihara kesihatan yang baik, penjagaan pemakanan kanak-kanak merupakan antara langkah yang patut dititikberatkan oleh ibubapa dan penjaga. Amalan makanan seimbang dan pengambilan nutrisi sebetulnya mengikut keperluan umur anak penting tetapi kerana kekangan masa, makanan segera atau cepat disediakan sebagai santapan anak. Asalkan tidak berlapar katanya.

Maka, mungkin ada yang akan berkata; “Jadi, nak bagi anak makan apa?” selepas melihat senarai di bawah ini.

Ia termasuk sebarang penyediaan makanan yang mengandungi produk seperti di gambar di atas ini.

Kentang goreng, daging burger, sosej, nuget, bebola, kek ikan dan sate ikan merupakan antara makanan diproses yang sering dijual di kantin sekolah. Ia dimasak secara gorengan ini mengandungi kandungan lemak dan garam yang tinggi.

Maka, pengambilan berlebihan dari usia muda akan meningkatkan risiko tekanan darah tinggi dan meningkatkan risiko masalah berat badan berlebihan dan obesiti.

2. Produk-produk mi/bihun/ramen/kue tiau segera

Ini termasuk juga perencah. Semua produk ini mengandungi garam yang tinggi dan boleh menyebabkan peningkatan risiko penyakit tekanan darah tinggi.

Ia tertakluk kepada semua rasa termasuk masam, manis atau masin dan samada dalam keadaan basah atau kering. Contoh kulit limau, asam masin, jeruk mangga dan jeruk bawang.

Makanan jeruk mempunyai kandungan gula dan garam yang tinggi. Kajian juga menunjukkan proses penjerukan buah akan mengurangkan kandungan antioksida.

Ini kerana gula-gula dan coklat mengandungi gula yang tinggi sehingga boleh menyebabkan seseorang mengalami karies gigi, jadi hiperaktif kerana mengambil tenaga segera berlebihan dan masalah berat badan dan diabetes.

5. Makanan yang berkrim atau bersalut gula

Tinggi kandungan lemak dan gula akan menyebabkan karies gigi, tenaga segera berlebihan akan menyebabkan kanak-kanak menjadi sangat agresif, masalah berat badan, mengganggu pengambilan makanan yang lebih berkhasiat.

Makanan ringan turut dipanggil makanan sampah kerana ia tidak beri manfaat kepada pengguna kerana nilai nutrien yang rendah. Malah ia boleh jadi punca menganggu pengambilan makanan yang lebih berkhasiat yang penting untuk tumbesaran.

Contoh extruded snacks (potato chips, crackers, prawn chips), keropok berperisa, kerepek, muruku.

7. Makanan yang berupa permainan atau dijual bersama permainan

Ini kerana ia telah menyalahi Peraturan Makanan 1985 iaitu semua jenis makanan yang berupa permainan atau dijual bersama permainan seperti cincin, gambar, belon dan lain-lain.

Tinggi kandungan kalori dan gula akan menyebabkan terhasilnya tenaga segera berlebihan yang akan membuatkan kanak-kanak jadi sangat agresif, karies gigi, risiko kencing manis, masalah berat badan.

9. Makanan dan minuman yang melampaui tarikh luput

Mengikut Peraturan Makanan 1985, sebarang makanan atau minuman yang melampaui tarikh luput tidak boleh dijual kepada pengguna.

10. Minuman yang dibancuh menggunakan kordial/krimer/manisan/serbuk 3 dalam 1/serbuk manis/whipping cream

11. Minuman tenaga/isotonic/botanic/berkarbonat/jus buah komersil

Minuman jus buah yang mengandungi kurang daripada 35% berat bagi isipadu jus buah termasuk di dalam kategori ini. Rasional larangan ialah kerana kewujudan kandungan kalori dan gula yang tinggi.

Minuman tenaga/isotonik/botanic yang membekalkan tenaga segera berlebihan akan menyebabkan kanak-kanak menjadi sangat agresif.

Manakala, minuman berkarbonat dan jus buah komersil boleh menyebabkan peminumnya mengalami karies gigi, meninggikan risiko kencing manis dan masalah berat badan.

Selain itu, pemanis tiruan di dapati boleh menyebabkan pengguna mempunyai keinginan untuk minum minuman manis (sugar craving) dan gangguan kepada sistem saraf dan tingkah laku.

Larangan ini hanya untuk murid dan pelajar sekolah sahaja. Buat pengetahuan anda, tanin dan kafein dalam teh dan kopi boleh menghalang penyerapan vitamin dan mineral seperti zat besi yang penting untuk proses metabolisme tenaga dan pengangkutan oksigen ke seluruh badan.

Pengambilan alkohol memberi kesan buruk kepada kesihatan. Antaranya adalah kerosakan otak kekal, penyakit jantung, ulser pada perut dan anemia.

Jika anda teliti baik-baik senarai makanan yang dilarang dijual di kantin sekolah ini, rata-rata mahu mengelakkan pengambilan berlebihan gula, garam dan lemak. Langkah ini penting bagi mengurangkan risiko obesiti di kalangan kanak-kanak dan penyakit-penyakit lain yang berkaitan.

Menurut Kajian Nutrisi Asia Tenggara, 1 daripada 5 orang kanak-kanak mengalami obesiti atau berlebihan berat badan di usia muda. Bagi menanganinya, ibubapa perlu bekerjasama mengawal pengambilan makanan anak.

Maklumat ini telah diperolehi daripada Puan Azimah Zainal, seorang Pegawai Sains Pemakanan (nutritionist) yang telah mengikuti Latihan Pemerkasaan PIBG Dalam Menangani Obesiti Dalam Kalangan Murid Sekolah di Melaka pada 12 Ogos 2017 yang lalu.


Bagaimana One Piece Berjaya Bangunkan Kembali Bandar Kumamoto Di Jepun

Umum mengetahui negara Jepun sangat terkenal dengan budaya pop mereka yang tersendiri melalui penerbitan anime, manga (komik), novel, gaya fesyen, serta muzik pop.

Bukan sahaja menjadi kegilaan rakyat-rakyatnya tetapi ia juga turut menjadi ikutan seluruh dunia terutamanya siri anime popular seperti One Piece.

Tetapi tahukah anda, siri anime One Piece ini pernah dilaporkan bukan sahaja menjadi salah satu sumber hiburan bagi orang Jepun tetapi ianya turut membantu dalam pembangunan ekonomi setempat di negara mereka.

Untuk menjawab persoalan bagaimana anime ini membantu ekonomi setempat, beberapa laporan yang dikumpulkan oleh media arus perdana yang bakal dikongsikan kami ini mungkin membantu anda memahaminya dengan lebih mudah.

Wilayah Kumamoto di Selatan Jepun telah dikejutkan dengan kejadian gempa bumi sekuat 7.3 magnitud dan mengakibatkan kerosakan hampir keseluruhan bandar berkenaan. Kejadian tersebut dilaporkan berlaku pada 16 April 2016 yang mengorbankan seramai 50 orang dan mencederakan lebih 760 penduduk yang lain.

Punca kejadian gempa bumi itu berlaku adalah disebabkan sebahagian ombak setinggi 1 meter yang menghempas ke kawasan pantai Ariake dan Yatsushiro di wilayah Kumamoto.

Melihat keadaan bandar Kumamoto yang musnah dibadai ombak, pelukis dan pengkarya siri anime One Piece iaitu Eiirochi Oda, 45, berhasrat untuk menghulurkan wang sumbangan sebanyak 800 juta Yen atau RM31.2 juta kepada pemimpin wilayah bagi membaiki semula kerosakan bangunan yang berlaku di bandar kediaman beliau itu.

“Kami sangat berbesar hati atas ehsan beliau. Umpama resmi watak Luffy yang tidak pernah berputus asa, saya yakin Kumamoto juga akan terus maju ke hadapan walaupun ditimpa musibah gempa bumi ini,” ujar Ikuo Kabashima, pemimpin wilayah Kumamoto di suatu sidang khas.

Berikutan itu, pemerintah wilayah Kumamoto telah merancang untuk membina beberapa tugu yang diinspirasikan daripada watak utama One Piece iaitu Monkey D.Luffy serta lapan lagi watak rakan-rakannya di situ dengan menggunakan wang hasil sumbangan yang disalurkan oleh Eiirochi.

Sanji's statue at Oda's humetown of Kumamoto has been finally unveiled! Usopp's statue will follow soon. pic.twitter.com/raxVfCyXNK

— Artur – Library of Ohara (@newworldartur) December 7, 2019

Dimaklumkan bahawa kos pembinaan patung tersebut bernilai sekitar 10 juta yen atau RM390,110 bagi satu patung. Setakat ini, tiga patung telah siap dibina iaitu patung Luffy yang diletakkan berhadapan dengan Pejabat Wilayah Kumamoto manakala patung bagi watak Sanji telah dibina di Bandar Mashiki. Patung bagi karakter Usopp pula telah dibina di Kota Aso.

Officiel ! La statue de usopp a enfin été dévoilé !!! pic.twitter.com/qzEHbcn0r1

Sepatutnya, pada Mac 2020 lalu, patung bagi watak Chopper dan Brook akan dilancarkan namun terpaksa ditangguhkan untuk sementara waktu atas sebab penularan pandemik COVID-19. Pasti anda tertanya mengapa mereka sanggup ‘membazirkan’ sumbangan tersebut hanya untuk membina patung-patung One Piece ini?

Sebenarnya tindakan tersebut bukannya satu pembaziran bahkan ianya sebagai satu langkah yang bernas dalam memajukan sektor pelancongan di wilayah tersebut.

Hasil tinjauan yang dilakukan oleh sekumpulan 66 orang pelajar dari Universiti Shokei pada 19 Oktober 2019 hingga 20 Januari 2020 telah mendapati bahawa anggaran nilai ekonomi bagi industri pelancongan lawatan patung Luffy bagi setahun adalah sebanyak 2,671,970,000 Yen atau bersamaan RM104,225,851.

Seramai 55,121 pengunjung disasarkan akan melawat ke bandar Kumamoto hanya untuk melihat hasil arca ikonik karakter Luffy ini. Hasil pembahagian antara anggaran nilai dengan jumlah pengunjung, sebanyak RM1,887.50 keuntungan akan dihasilkan bagi seorang pengunjung.

“Jikalau kita tidak berani mengambil risiko, kita tidak akan mampu untuk membina masa depan,” salah satu dialog karakter Luffy dalam anime One Piece yang sangat bermakna untuk kita semua.

Dialog yang diujarkan oleh Luffy itu juga boleh disamakan dengan apa tidakan yang dilakukan oleh pemimpin wilayah Kumamoto yang sanggup mengambil risiko untuk membina patung-patung One Piece sedangkan wang sumbangan tersebut perlu digunakan bertujuan untuk membaiki kerosakan wilayah Kumamoto.

Hasilnya, kejayaan pembinaan patung One Piece ini sememangnya menjadi penyumbang utama kepada kemajuan wilayah Kumamoto. Salah satu tarikan pengunjung untuk ke sana juga ialah kemergahan pembinaan Istana Kumamoto.

Mungkin idea membina patung ini juga boleh dipraktikkan oleh pencipta animasi tanah air untuk menjana pendapatan tambahan sekali gus memajukan sektor pelancongan negara. Apa pandangan anda?

Ingin mengetahui lebih mendalam pasal anime One Piece, jangan lupa klik pautan artikel di bawah untuk bacaan yang seterusnya.

Netflix Secara Rasmi Umum Hasilkan Siri ‘Live-Action’ One Piece

Casio Malaysia Sahkan Bakal Bawa Masuk Koleksi G-Shock x One Piece

Bagaimana Jika Watak ‘One Piece’ Jadi The Avengers


Bagaimana OnePlus Terus Kekal Kompetitif Menghasilkan Smartphone Dengan Modal Yang Sedikit

Berpengkalan di Shenzhen, China bukan alasan buat syarikat yang masih baru didalam industri smartphone ini untuk berjaya mencipta hype seterusnya dikenali ramai menerusi model pertama mereka. Kini mereka di dalam misi untuk memperluaskan lagi penjualan smartphone mereka menerusi flagship keempat mereka, OnePlus 5.

Oh ya, pihak TheVerge juga turut menunjukkan sedikit sebanyak rekabentuk OnePlus 5 yang bakal dilancarkan beberapa jam sahaja lagi.


Bagaimana OYO Mampu Menjadi Rangkaian Hotel Terbesar Dunia Dalam Tempoh 6 Tahun

OYO (On Your Own) Hotel akan menjadi penyedia perkhidmatan hotel terbesar dunia menjelang 2020 menggantikan Hotel Marriots International.

Pengalaman mengembara serata India sewaktu berumur 19 tahun memberikan ilham kepada Ritesh Agarwal, 26 tahun untuk menubuhkan rangkaian hotel OYO yang kini merupakan kedua terbesar dunia dan bakal menjadi rangkaian hotel terbesar pada awal 2020.

OYO kini dinilai $10 billion (RM41.6 bilion), tidak memiliki mana mana hotel namun menyediakan latihan dan sedikit budget untuk pemilik hotel merenovasikan hotel mereka mengikut spesifikasi OYO.

Dikatakan, dengan meletakkan gambar Marilyn Monroe, hotel tersebut mendapat peningkatan pengunjung sebanyak 25% di Texas. Berikut merupakan empat fakta menarik tentang OYO:

1. Peningkatan pelanggan kepada 60%-80% selepas pemilik hotel menggunakan OYO sekaligus 99% pemilik hotel kekal bersama OYO.

2. OYO telah menyediakan pekerjaan tambahan sebanyak 300,000 pekerjaan di seluruh dunia.

3. OYO Memiliki rangkaian hotel sebanyak 44,000 dan 1.2 juta bilik di 80 buah negara.

4. CEO OYO, Ritesh Agarwal merupakan seorang dropout di kolej dan hingga kini masih menerima wang belanja dari ayahnya kerana ibubapa Ritesh Agarwal tidak memahami modul business OYO.

Sekiranya anda mahukan penginapan yang lebih premium dan selesa, Airbnb Luxe sedia menawarkannya melalui sewaan secara seluruh pulau. Turut dikongsikan, bagaimaan wanita di Malaysia ini berjaya memperoleh pendapatan sebanyak RM159 juta.

Airbnb Luxe Tawarkan Pengalaman Sewaan Seluruh Pulau

Wanita Di Malaysia Peroleh Pendapatan Sebanyak RM159 Juta Dengan Airbnb


Bagaimana Pad Thai Menyelamatkan Thailand Daripada Dijajah

Perang Dunia Kedua semakin dekat, Thailand berada di dalam satu situasi yang tidak menentu. Jiran tetangga yang lain semua sudah dijajah – Laos, Burma, Kemboja dan Malaysia. Kuasa Perancis dan Inggeris semakin menular di sekitar Asia Tenggara. Pemimpin Thailand mula gusar dengan situasi semasa.

Tambah pula, Jepun mula melebarkan sayapnya di sekitar Asia Timur, menyerang China pada tahun 1937.

Disebabkan perang yang berlaku di sekitar Thailand, masalah kekurangan makanan juga telah menjadi isu utama selain perang. Kekurangan beras dan masalah banjir telah melanda Thailand.

Bagi menyelamatkan rakyatnya daripada kebuluran dan kekurangan dana untuk membantu mereka, kerajaan Plaek Phibunsongkhram telah memperkenalkan mie yang menggunakan 50% bijirin dan murah.

Mereka telah melancarkan kempen kebangsaan yang dipanggil “Noodle is Your Lunch“, dengan Jabatan Kebajikan Masyarakat memberi mie secara percuma dan menunjukkan cara-cara memasak hidangan baru yang dinamakan, Pad Thai.

Kempen ini mungkin secara asasnya dilihat sebagai satu perlawanan untuk melawan kebuluran. Tetapi secara dasarnya, Pad Thai adalah salah satu propaganda Phibun untuk menguatkan budaya Thailand di dalam diri rakyatnya sendiri dan untuk mereka bersedia bagi menghadapi perang.

“Thailand akan menjadi tidak berdaya [saing] dan tidak lama lagi akan dijajah. Tetapi jika kita sangat berbudaya, kita akan dapat menegakkan integriti, kemerdekaan, dan menyimpan segala-galanya untuk diri kita sendiri. ” Katanya.

Phibun percaya bahawa budaya yang kuat serta sifat nasionalis yang tinggi adalah kunci kepada kebebasan Thailand daripada kuasa-kuasa besar dunia.

Sifat nasionalis Phibun yang kuat ini juga telah membuatkan beliau mengeluarkan dasar-dasar utama untuk membudayakan Thailand – mengharamkan bahasa cina di sekolah, membuang etnik cina dari jawatan penting dan melarang makanan cina dijual.

Beliau sangat jelas pada masa itu bahawa revolusi budaya adalah perkara penting untuk menyelamatkan Thailand daripada dijajah. Phibun mahu membangkitkan rasa cinta rakyatnya kepada budaya dan menaikkan jati diri mereka sendiri.

Tetapi Pad Thai hanyalah sebahagian daripada revolusi budaya dari Phibun. Perubahan lain yang dilakukan adalah bagaimana orang Thai harus berpakaian.

Phibun juga menggalakkan orang Thai untuk meletakkan negara sebagai yang utama dalam segala perkara yang mereka lakukan. Belajar dan bercakap di dalam bahasa Thai sahaja dan betapa pentingnya menghormati bendera Thailand dan lagu diraja.

Anda boleh menyaksikan bagaimana kesan revolusi budaya yang telah dipupuk oleh Phibun sekarang. Kebanyakkan orang Thailand meletakkan negara mereka di tempat tertinggi dan menghormati raja mereka adalah keutamaan mereka.

Biarpun disingkirkan daripada kerajaan pada penghujung Perang Dunia Kedua dan kerajaan baharu banyak mengenepikan budaya yang menjadi asas sewaktu pemerintahan Phibun, tetapi Pad Thai masih kekal bertahan sehingga sekarang.

Di sini kami kepilkan beberapa cerita lain mengenai Thailand buat anda yang ingin tahu. Klik pautan di bawah untuk membaca dengan lebih lanjut.

Syarikat Majalah Fortune Dijual Kepada Ahli Perniagaan Thailand Dengan Nilai RM623 Juta

Thailand Bakal Kenakan Caj Insurans Perjalanan Kepada Pelancong

Apa Yang Saya Belajar Daripada Sekeping ‘Roti Bodoh’ Sewaktu Di Krabi, Thailand


7 Langkah Dan Cara Pakai Baju Yang Sesuai Bila Travel Ke Negara Sejuk Melampau

Nota Editor: Tips berikut telah dikongsikan oleh Azmira Amran, pelajar Malaysia yang kini sedang melanjutkan pelajaran di University of Oulu, Finland. Semoga ia dapat dijadikan rujukan untuk anda yang ingin travel ke negara yang mengalami suhu sejuk yang ekstrim.

Ramai orang Malaysia yang pergi bercuti ke negara musim sejuk tapi tak bersedia betul-betul untuk cuaca sejuk melampau. Lepas tu terlepas peluang nak merasa aktiviti di luar rumah sebab tak tahan sejuk.

Sejujurnya, kan ke membazir namanya tu? Kalau nak duduk berehat dalam bilik, boleh je duk kat Malaysia.

So my advice is, wear warm enough and enjoy the weather outside. Bak kata pepatah orang sini, ‘no winter is cold enough if you have enough layers’.

Jadi inilah cara saya pakai baju beberapa lapis untuk cuaca hari ni (-27C).

Firstly, have a good base layer. Pakai base layer yang warm so tak payah pakai layer banyak sangat. Contoh layer yang bagus ialah dari Uniqlo yang ada ‘heat tech‘. Kalau beli leggings dan baju lining dari Jalan TAR pun okay tapi beli yang tebal sikit.

Stokin pun pakai stokin biasa je. Yang beli kat Giant pun okay.

Layer kedua: Pakai baju yang nak dipakai indoor. T-shirt biasa dengan jeans dah okay. Kalau boleh t-shirt dengan jeans jangan ketat sangat sebab kalau dah pakai base layer bawah jeans dengan t-shirt tu kang nanti tak jalan pula darah.

Third layer: Pakai hoodie. I would recommend wearing fleece jacket sebab ringan dan warm. Tapi sebab hari ni saya pakai hoodie so this is okay too. Hoodie tu boleh guna untuk tutup kepala atau untuk letak keliling leher untuk bagi panas.

Kalau cuaca kurang dari -5c, tayah pakai hoodie sebelum pakai winter jacket or body akan jadi sangat panas.

Baca: 23 Gambar Ini Mungkin Buat Anda Berpandangan Berbeza Tentang Salji

Lepas tu, pakai stokin yang tebal. Stokin yang knitted atau wool.

Untuk suhu -20C ke atas elakkan pakai mekap sebelum keluar rumah. Kalau suhu -5C ke -10C okey lagi nak pakai mekap.

Muka dah mula merah sebab being out for 20minutes without covering my face. Notice that topi and scarf and glasses and winter jacket dah beku. Sakit gila tak cover face, so tolonglah pakai elok-elok kalau tak nak kena frostbite.

Kemudian baru taruk winter jacket dan snow pants. Pakai scarf yang panjang so that kalau muka sejuk sangat, boleh lilit untuk tutup muka.

Sila ambil perhatian ye, ini sangat penting sebab dalam cuaca -25C ke atas, minit pertama je semua benda jadi beku, like bulu hidung, kening dan pipi.

Kalau lama sangat kat luar, kulit muka yang terdedah boleh kena frostbite. Tak kelakar okay. Sakit gila kalau kena frostbite. Dan jangan pakai mekap sebelum keluar sebab semua pun beku nanti. Jika nak pakai sangat, pakai lepas dah sampai tempat yang dituju.

Untuk losyen / pelembap kulit pulak, sapu at least 30 minit sebelum keluar, pastikan sampai dah meresap dalam kulit. Atau sapu bila dah sampai ke tempat dituju.

I made the mistake taruk pelembap kulit sebelum keluar rumah masa cuti kat utara tu hari. Lepas tu ada lapisan ais atas pipi sebab moisturiser tu beku. Bila kat luar tak rasa apa sangat sebab semua rasa kebas, tapi lepas masuk dalam rumah rasa macam pipi kena tampar laju-laju.

Kemudian pakai kasut yang boleh tahan -20C minimum. Ni kasut brand Timberland. Beli saiz 2 atau 3 kali ganda lebih besar dari saiz asal sebab kena pakai stokin tebal kan. Kalau tak nanti ketat sangat dan tak jalan darah kat kaki.

7. Topi dan sarung tangan (Hat and gloves)

Then last sekali sebelum keluar rumah baru taruk topi (make sure hat ada lining wool kat belah dalam, kalau tak nanti boleh sakit kepala sebab angin sejuk boleh buat kepala sakit macam bila minum slurpee laju-laju).

Lepas tu pakai wooly gloves (macam yang warna merah atas ni). Lepas tu pakai sarung tangan yang kalis angin (windproof).

Baca lagi: HotelsCombined Dedah 7 Hotel Unik Dan Menarik Untuk Pemburu Aurora Borealis

LIKE dan FOLLOW Vocket di Facebook serta Instagram


Bagaimana Paris Saint-Germain Berjaya Menjadi Jenama Besar Dalam E-Sukan

Menyebut tentang Paris Saint-Germain mungkin ramai yang membayangkan kelab bola sepak gergasi di Perancis. Berjaya menjadi juara Ligue 1 serta mengikat pemain termahal dunia antara yang menguatkan lagi jenama PSG.

Dalam pada itu, tahukah anda PSG juga antara kelab bola sepak yang memperkenalkan pasukan e-sukan yang tersendiri. Semuanya bermula pada Oktober 2016 apabila jenama ‘PSG eSports’ diperkenalkan.

Antara game yang disertai pasukan PSG antaranya adalah FIFA, League of Legends, Rocket League serta Dota 2. Sepanjang dua tahun sejak diperkenalkan, PSG turut menandatangani kontrak bersama pemain-pemain e-sukan berbakat seluruh dunia termasuk mendapatkan Agge dan DaXe selaku pemenang FIFA eWorld Cup.

Antara pasukan yang berjaya melakar nama buat PSG adalah ‘PSG.LGD’ baru-baru ini apabila muncul sebagai naib juara pertandingan Dota 2, The International 8 yang turut diwakili oleh Rakyat Malaysia.

Untuk pengetahuan anda, selain e-sukan, PSG turut mempunyai beberapa pasukan dalam acara sukan yang lain melibatkan rugby, tinju dan bola baling. Pasukan bola sepak lain yang turut mempunyai pasukan e-sukan adalah Barcelona dan FC Schalke 04.

Baca lagi: Juventus Hasilkan Jersi Khas Buat Sukan Bola Kerajang